text:
απαγορεύουν:
 α)
 την εγγραφή (25) των ερμηνειών ή εκτελέσεών τους·
 β)
 την άμεση ή έμμεση, προσωρινή ή μόνιμη αναπαραγωγή των εγγραφών των ερμηνειών ή εκτελέσεών τους με κάθε μέσο και μορφή, εν όλω ή εν μέρει·
 γ)
 τη διανομή στο κοινό, μέσω πώλησης ή άλλως, εγγραφών των ερμηνειών ή εκτελέσεών τους·
 δ)
 τη διάθεση στο κοινό, με ενσύρματα ή ασύρματα μέσα, των εγγραφών των ερμηνειών ή εκτελέσεών τους κατά τρόπο ώστε οποιοσδήποτε να έχει πρόσβαση σε αυτά όπου και όταν επιλέγει ο ίδιος·
 ε)
 την ασύρματη ραδιοτηλεοπτική μετάδοση και την παρουσίαση στο κοινό των ερμηνειών ή εκτελέσεών τους, εκτός από τις περιπτώσεις στις οποίες η ερμηνεία ή η εκτέλεση αποτελεί ήδη μέρος ραδιοτηλεοπτικής εκπομπής ή γίνεται από εγγραφή· και
 στ)
 την εκμίσθωση ή τον δανεισμό εγγραφών των ερμηνειών ή εκτελέσεών τους.
 Αρθρο 215
 Παραγωγοί φωνογραφημάτων
 Τα μέρη παρέχουν στους παραγωγούς φωνογραφημάτων το αποκλειστικό δικαίωμα να επιτρέπουν ή να απαγορεύουν:
 α)
 την άμεση ή έμμεση, προσωρινή ή μόνιμη αναπαραγωγή των φωνογραφημάτων τους με κάθε μέσο και μορφή, εν όλω ή εν μέρει·
 β)
 τη διανομή στο κοινό, μέσω πώλησης ή άλλως, των φωνογραφημάτων τους, συμπεριλαμβανομένων των αντιγράφων τους·
 γ)
 τη διάθεση στο κοινό των φωνογραφημάτων τους, με ενσύρματα ή ασύρματα μέσα, κατά τρόπο ώστε οποιοσδήποτε να έχει πρόσβαση σε αυτά όπου και όταν επιλέγει ο ίδιος· και
 δ)
 την εκμίσθωση ή τον δανεισμό των φωνογραφημάτων τους.
 Αρθρο 216
 Ραδιοτηλεοπτικοί οργανισμοί
 Τα μέρη παρέχουν στους ραδιοτηλεοπτικούς οργανισμούς το αποκλειστικό δικαίωμα να επιτρέπουν ή να απαγορεύουν:
 α)
 την εγγραφή των εκπομπών τους, που μεταδίδονται ενσύρματα ή ασύρματα, συμπεριλαμβανομένης της καλωδιακής ή δορυφορικής μετάδοσης·
 β)
 την άμεση ή έμμεση, προσωρινή ή μόνιμη, αναπαραγωγή εγγραφών των εκπομπών τους, με κάθε μέσο και μορφή, εν όλω ή εν μέρει, ανεξάρτητα από το αν οι εν λόγω εκπομπές μεταδίδονται ενσύρματα ή ασύρματα, συμπεριλαμβανομένης της καλωδιακής ή δορυφορικής μετάδοσης·
 γ)
 τη διάθεση στο κοινό, με ενσύρματα ή ασύρματα μέσα, των εγγραφών των εκπομπών τους κατά τρόπο ώστε οποιοσδήποτε να έχει πρόσβαση σε αυτά όπου και όταν επιλέγει ο ίδιος·
 δ)
 τη διανομή στο κοινό, μέσω πώλησης ή άλλως, εγγραφών των εκπομπών τους· και
 ε)
 την ασύρματη ραδιοτηλεοπτική αναμετάδοση των εκπομπών τους, καθώς και την παρουσίαση των εκπομπών τους στο κοινό, εάν η παρουσίαση αυτή γίνεται σε μέρη όπου η είσοδος επιτρέπεται στο κοινό έναντι καταβολής αντιτίμου.
 Αρθρο 217
 Ραδιοτηλεοπτικές εκπομπές και παρουσίαση στο κοινό
 Έκαστο μέρος προβλέπει την παροχή δικαιώματος προκειμένου να διασφαλίζεται ότι ο χρήστης καταβάλλει εύλογη και ενιαία αμοιβή στους καλλιτέχνες ερμηνευτές ή εκτελεστές και στους παραγωγούς φωνογραφημάτων, εάν ένα φωνογράφημα, ή αναπαραγωγή του, που εκδίδεται για εμπορικούς σκοπούς, χρησιμοποιείται για ασύρματη ραδιοτηλεοπτική μετάδοση ή για οποιαδήποτε παρουσίαση στο κοινό. Τα μέρη διασφαλίζουν ότι η εν λόγω αμοιβή κατανέμεται μεταξύ των σχετικών καλλιτεχνών ερμηνευτών ή εκτελεστών και παραγωγών των φωνογραφημάτων. Έκαστο μέρος δύναται, απουσία συμφωνίας μεταξύ καλλιτεχνών ερμηνευτών ή εκτελεστών και παραγωγών φωνογραφημάτων, να καθορίζει τους όρους για την κατανομή της εν λόγω αμοιβής μεταξύ τους.
 Αρθρο 218
 Διάρκεια προστασίας
 1. Τα οικονομικά δικαιώματα του δημιουργού λογοτεχνικού ή καλλιτεχνικού έργου κατά την έννοια του άρθρου 2


text:
της σύμβασης της Βέρνης προστατεύονται καθ’ όλη τη διάρκεια της ζωής του δημιουργού και για τουλάχιστον εβδομήντα έτη μετά το θάνατό του, ανεξάρτητα από την ημερομηνία κατά την οποία το έργο κατέστη νομίμως διαθέσιμο στο κοινό.
 2. Σε περίπτωση έργου κοινής δημιουργίας, η διάρκεια ισχύος που αναφέρεται στην παράγραφο 1 υπολογίζεται από τον θάνατο του τελευταίου επιζήσαντος δημιουργού.
 3. Για τα ανώνυμα ή ψευδώνυμα έργα, η διάρκεια προστασίας είναι τουλάχιστον 70 έτη από τον χρόνο κατά τον οποίο το έργο κατέστη νομίμως διαθέσιμο στο κοινό. Ωστόσο, όταν το υιοθετηθέν από τον δημιουργό ψευδώνυμο δεν αφήνει καμία αμφιβολία για την ταυτότητά του ή αν ο δημιουργός αποκαλύψει την ταυτότητα του κατά την περίοδο που αναφέρεται στο πρώτο εδάφιο, εφαρμόζεται η διάρκεια της προστασίας που ορίζεται στη παράγραφο 1.
 4. Όταν ένα μέρος προβλέπει ιδιαίτερα δικαιώματα όσον αφορά συλλογικά έργα ή για τον ορισμό νομικού προσώπου ως δικαιούχου, η διάρκεια προστασίας υπολογίζεται σύμφωνα με την παράγραφο 3, εκτός εάν είναι εξακριβωμένη η ταυτότητα των φυσικών προσώπων που δημιούργησαν το έργο στις μορφές του έργου που κατέστησαν διαθέσιμες στο κοινό. Η παρούσα παράγραφος ισχύει με την επιφύλαξη των δικαιωμάτων των συγγραφέων με εξακριβωμένη ταυτότητα των οποίων οι προσδιορισμένες συμβολές περιλαμβάνονται στα εν λόγω έργα· στις συμβολές αυτές εφαρμόζεται η παράγραφος 1 ή η παράγραφος 2.
 5. Όταν ένα έργο δημοσιεύεται σε τόμους, μέρη, τμήματα, τεύχη ή επεισόδια και η διάρκεια προστασίας αρχίζει από τη στιγμή που το έργο κατέστη νομίμως διαθέσιμο στο κοινό, η διάρκεια προστασίας υπολογίζεται για κάθε τόμο, μέρος, τμήμα, τεύχος ή επεισόδιο χωριστά.
 6. Στην περίπτωση έργων των οποίων η διάρκεια προστασίας δεν υπολογίζεται από τον θάνατο του δημιουργού ή των δημιουργών και τα οποία δεν κατέστησαν νομίμως διαθέσιμα στο κοινό εντός 70 ετών από τη δημιουργία τους, η προστασία λήγει.
 7. Η διάρκεια προστασίας κινηματογραφικού ή οπτικοακουστικού έργου λήγει τουλάχιστον 70 έτη μετά τον θάνατο του τελευταίου επιζήσαντος μεταξύ των ακόλουθων προσώπων, είτε τα πρόσωπα αυτά έχουν ορισθεί συνδημιουργοί είτε όχι: του κύριου σκηνοθέτη, του σεναριογράφου, του συγγραφέα των διαλόγων και του συνθέτη της μουσικής που δημιουργήθηκε ειδικά για να χρησιμοποιηθεί στο κινηματογραφικό ή οπτικοακουστικό έργο.
 8. Έκαστο μέρος διασφαλίζει ότι κάθε πρόσωπο το οποίο, μετά τη λήξη της προστασίας του δικαιώματος πνευματικής ιδιοκτησίας, για πρώτη φορά δημοσιεύει νομίμως ή παρουσιάζει νομίμως στο κοινό έργο προηγουμένως αδημοσίευτο επωφελείται από προστασία ανάλογη με τα οικονομικά δικαιώματα του δημιουργού. Η διάρκεια προστασίας των δικαιωμάτων αυτών είναι 25 έτη από τον χρόνο κατά τον οποίο για πρώτη φορά το έργο δημοσιεύθηκε νομίμως ή παρουσιάστηκε νομίμως στο κοινό.
 9. Τα οικονομικά δικαιώματα των καλλιτεχνών ερμηνευτών ή εκτελεστών οπτικοακουστικών έργων λήγουν τουλάχιστον 50 έτη μετά την ημερομηνία της ερμηνείας ή εκτέλεσης. Ωστόσο, εάν εντός της περιόδου αυτής γίνει νόμιμη δημοσίευση ή νόμιμη παρουσίαση στο κοινό της εγγραφής της εν λόγω ερμηνείας ή εκτέλεσης, τα δικαιώματα λήγουν τουλάχιστον 50 έτη μετά την ημερομηνία της πρώτης αυτής δημοσίευσης ή της πρώτης αυτής παρουσίασης στο κοινό, όποια εκ των δύο είναι προγενέστερη.
 10. Τα οικονομικά δικαιώματα των καλλιτεχνών ερμηνευτών ή εκτελεστών και παραγωγών φωνογραφημάτων λήγουν 70 έτη

type: contracts

jurisdiction: EU


text:
μετά την ημερομηνία της πρώτης δημοσίευσης ή της πρώτης παρουσίασης στο κοινό, όποια εκ των δύο είναι προγενέστερη. Τα μέρη δύνανται να θεσπίζουν αποτελεσματικά μέτρα ώστε να διασφαλίζεται ότι τα κέρδη που παράγονται κατά τα 20 έτη προστασίας που έπονται των 50 ετών κατανέμονται δίκαια μεταξύ καλλιτεχνών ερμηνευτών ή εκτελεστών και παραγωγών.
 11. Τα οικονομικά δικαιώματα των παραγωγών της πρώτης εγγραφής ταινίας λήγουν τουλάχιστον 50 έτη μετά την εγγραφή. Ωστόσο, εάν εντός της περιόδου αυτής γίνει νόμιμη δημοσίευση ή νόμιμη παρουσίαση της ταινίας στο κοινό, τα δικαιώματα λήγουν τουλάχιστον 50 έτη μετά την ημερομηνία της πρώτης αυτής δημοσίευσης ή της πρώτης αυτής παρουσίασης στο κοινό, όποια εκ των δύο είναι προγενέστερη.
 12. Τα οικονομικά δικαιώματα των ραδιοτηλεοπτικών οργανισμών λήγουν τουλάχιστον 50 έτη μετά την πρώτη μετάδοση μιας εκπομπής, είτε αυτή μεταδίδεται ενσύρματα είτε ασύρματα, συμπεριλαμβανομένης της καλωδιακής ή δορυφορικής μετάδοσης.
 13. Οι διάρκειες που καθορίζονται στο παρόν άρθρο υπολογίζονται από την 1η Ιανουαρίου του έτους που έπεται του γενεσιουργού γεγονότος.
 Αρθρο 219
 Προστασία τεχνολογικών μέτρων
 1. Τα μέρη παρέχουν κατάλληλη έννομη προστασία κατά της εξουδετέρωσης κάθε αποτελεσματικού τεχνολογικού μέτρου, στην οποία προβαίνει ένα πρόσωπο είτε εν γνώσει του είτε ενώ υπάρχουν βάσιμοι λόγοι να γνωρίζει ότι επιδιώκει αυτόν τον σκοπό.
 2. Τα μέρη παρέχουν κατάλληλη έννομη προστασία κατά της κατασκευής, εισαγωγής, διανομής, πώλησης, εκμίσθωσης, διαφήμισης για πώληση ή εκμίσθωση, ή κατοχής για εμπορικούς σκοπούς, συσκευών, προϊόντων, συστατικών στοιχείων, ή παροχής υπηρεσιών οι οποίες:
 α)
 αποτελούν αντικείμενο προώθησης, διαφήμισης ή εμπορίας, με σκοπό την εξουδετέρωση κάθε αποτελεσματικού τεχνολογικού μέτρου·
 β)
 πέραν της εξουδετέρωσης κάθε αποτελεσματικού τεχνολογικού μέτρου, έχουν εμπορικό σκοπό ή χρήση περιορισμένης σημασίας· ή
 γ)
 έχουν πρωτίστως σχεδιαστεί, παραχθεί, προσαρμοστεί ή πραγματοποιηθεί για να επιτρέπουν ή να διευκολύνουν την εξουδετέρωση κάθε αποτελεσματικού τεχνολογικού μέτρου.
 3. Για τους σκοπούς του παρόντος κεφαλαίου, ως «τεχνολογικό μέτρο» νοείται κάθε τεχνολογία, συσκευή ή συστατικό στοιχείο που, κατά τον συνήθη τρόπο λειτουργίας του, αποσκοπεί να εμποδίσει ή να περιορίσει πράξεις, σε σχέση με έργα ή άλλα προστατευόμενα αντικείμενα, μη επιτρεπόμενες από τον κάτοχο οποιουδήποτε δικαιώματος δημιουργού ή συγγενούς δικαιώματος, όπως ορίζεται από την εθνική νομοθεσία. Τα τεχνολογικά μέτρα θεωρούνται «αποτελεσματικά» όταν η χρήση του προστατευόμενου έργου ή άλλου προστατευόμενου αντικειμένου ελέγχεται από τους δικαιούχους μέσω της εφαρμογής διαδικασίας ελέγχου της πρόσβασης ή προστασίας, όπως κρυπτογράφησης, διατάραξης της μετάδοσης ή άλλης μετατροπής του έργου ή άλλου προστατευομένου αντικειμένου, ή προστατευτικού μηχανισμού ελέγχου της αντιγραφής, ο οποίος επιτυγχάνει τον στόχο της προστασίας.
 Αρθρο 220
 Προστασία των πληροφοριών σχετικά με το καθεστώς των δικαιωμάτων
 1. Τα μέρη παρέχουν κατάλληλη έννομη προστασία κατά οποιουδήποτε προσώπου το οποίο προβαίνει εν γνώσει του και χωρίς άδεια σε οποιαδήποτε από τις ακόλουθες ενέργειες:
 α)
 αφαίρεση ή αλλοίωση οποιασδήποτε πληροφορίας με ηλεκτρονική μορφή σχετικά με το καθεστώς των δικαιωμάτων· και
 β)
 διανομή, εισαγωγή προς διανομή, ραδιοτηλεοπτική μετάδοση, παρουσίαση ή διάθεση στο κοινό έργων ή άλλου αντικειμένου που προστατεύονται βάσει του παρόντος κεφαλαίου από τα οποία έχουν αφαιρεθεί ή αλλοιωθεί χωρίς άδεια οι πληροφορίες ηλεκτρονικής μορφής σχετικά με το καθεστώς των δικαιωμάτων·
 εάν το εν λόγω πρόσωπο γνωρίζει ή έχει βάσιμο λόγο να γνωρίζει


text:
ότι με την ενέργεια αυτή προτρέπει, επιτρέπει, διευκολύνει ή συγκαλύπτει την παραβίαση δικαιώματος του δημιουργού ή άλλων συγγενών δικαιωμάτων, όπως προβλέπονται από την εθνική νομοθεσία.
 2. Για τους σκοπούς του παρόντος κεφαλαίου, ως «πληροφορία σχετικά με το καθεστώς των δικαιωμάτων» νοείται κάθε παρεχόμενη από τον δικαιούχο πληροφορία η οποία επιτρέπει την αναγνώριση του έργου ή άλλου προστατευόμενου αντικειμένου που αναφέρεται στο παρόν κεφάλαιο, του δημιουργού ή οποιουδήποτε άλλου δικαιούχου, ή πληροφορία σχετική με τους όρους και τις προϋποθέσεις χρήσης του έργου ή άλλου προστατευόμενου αντικειμένου, καθώς και κάθε αριθμός ή κωδικός που αντιπροσωπεύει τις πληροφορίες αυτές.
 3. Η παράγραφος 1 εφαρμόζεται όταν οποιαδήποτε από τις ως άνω πληροφορίες συνδέεται με αντίγραφο, ή εμφανίζεται σε συνδυασμό με την παρουσίαση στο κοινό, ενός έργου ή άλλου αντικειμένου που προστατεύεται σύμφωνα με το παρόν κεφάλαιο.
 Αρθρο 221
 Εξαιρέσεις και περιορισμοί
 1. Τα μέρη μπορούν να προβλέπουν περιορισμούς ή εξαιρέσεις στα δικαιώματα που καθορίζονται στα άρθρα 213 έως 218 μόνο σε ορισμένες ειδικές περιπτώσεις οι οποίες δεν αντίκεινται στην κανονική εκμετάλλευση του προστατευομένου αντικειμένου και δεν θίγουν αδικαιολόγητα τα έννομα συμφέροντα των δικαιούχων, σύμφωνα με τις συμβάσεις και τις διεθνείς συνθήκες στις οποίες είναι συμβαλλόμενα μέρη.
 2. Τα μέρη προβλέπουν ότι οι αναφερόμενες στα άρθρα 213 έως 217 προσωρινές πράξεις αναπαραγωγής, οι οποίες είναι μεταβατικές ή παρεπόμενες και οι οποίες αποτελούν αναπόσπαστο και ουσιώδες μέρος τεχνολογικής μεθόδου, έχουν δε ως αποκλειστικό σκοπό να επιτρέπουν: α) την εντός δικτύου μετάδοση μεταξύ τρίτων μέσω διαμεσολαβητή ή β) τη νόμιμη χρήση ενός έργου ή άλλου προστατευόμενου αντικειμένου, και οι οποίες δεν έχουν καμία ανεξάρτητη οικονομική σημασία, εξαιρούνται από το δικαίωμα αναπαραγωγής που προβλέπεται στα άρθρα 213 έως 217.
 Αρθρο 222
 Δικαίωμα παρακολούθησης των δημιουργών έργων τέχνης
 1. Τα μέρη προβλέπουν υπέρ του δημιουργού πρωτότυπου έργου τέχνης δικαίωμα παρακολούθησης το οποίο ορίζεται ως το αναπαλλοτρίωτο δικαίωμα, από το οποίο δεν χωρεί παραίτηση ούτε εκ των προτέρων, είσπραξης ποσοστού επί του τιμήματος κάθε μεταπώλησης του εν λόγω έργου, μετά την πρώτη μεταβίβασή του εκ μέρους του δημιουργού.
 2. Το αναφερόμενο στην παράγραφο 1 δικαίωμα εφαρμόζεται σε όλες τις μεταπωλήσεις στις οποίες συμμετέχουν, ως πωλητές, αγοραστές ή ενδιάμεσοι, επαγγελματίες της αγοράς έργων τέχνης, όπως οίκοι δημοπρασιών, γκαλερί έργων τέχνης και γενικά οποιοσδήποτε έμπορος έργων τέχνης.
 3. Τα μέρη δύνανται να προβλέπουν ότι το δικαίωμα της παραγράφου 1 δεν εφαρμόζεται στις μεταπωλήσεις στις οποίες ο πωλητής απέκτησε το έργο απευθείας από τον δημιουργό λιγότερο από τρία έτη πριν από τη μεταπώληση και εφόσον η τιμή μεταπώλησης δεν υπερβαίνει ένα ορισμένο ελάχιστο ποσό.
 4. Το δικαίωμα καταβάλλεται από τον πωλητή. Τα μέρη δύνανται να προβλέπουν ότι ένα από τα φυσικά ή νομικά πρόσωπα που αναφέρονται στην παράγραφο 2, εκτός του πωλητή, είναι αποκλειστικά ή από κοινού με τον πωλητή υπεύθυνο για την καταβολή του δικαιώματος.
 5. Η διαδικασία είσπραξης και το ύψος του δικαιώματος καθορίζονται από την εθνική νομοθεσία.
 Αρθρο 223
 Συνεργασία για τη συλλογική διαχείριση των δικαιωμάτων
 1. Τα μέρη προάγουν τη συνεργασία μεταξύ των αντίστοιχων εταιρειών συλλογικής διαχείρισης, με σκοπό την προώθηση της διαθεσιμότητας έργων και άλλου προστατευόμενου αντικειμένου στην


text:
επικράτεια εκάστου μέρους και τη μεταβίβαση των δικαιωμάτων για τη χρήση των εν λόγω έργων ή άλλου προστατευόμενου αντικειμένου.
 2. Τα μέρη προάγουν τη διαφάνεια των εταιρειών συλλογικής διαχείρισης, ιδίως όσον αφορά την είσπραξη των δικαιωμάτων, τα ποσά που αφαιρούνται από τα εισπραχθέντα δικαιώματα, τη χρήση των εισπραχθέντων δικαιωμάτων, την πολιτική διανομής και τα διάφορα είδη.
 3. Τα μέρη δεσμεύονται να διασφαλίζουν ότι, όταν εταιρεία συλλογικής διαχείρισης εγκατεστημένη στην επικράτεια ενός μέρους αντιπροσωπεύει άλλη εταιρεία συλλογικής διαχείρισης εγκατεστημένη στην επικράτεια του άλλου μέρους μέσω συμφωνίας εκπροσώπησης, η εταιρεία συλλογικής διαχείρισης που ενεργεί ως αντιπρόσωπος δεν προβαίνει σε διακρίσεις εις βάρος των δικαιούχων δικαιωμάτων της αντιπροσωπευόμενης εταιρείας συλλογικής διαχείρισης.
 4. Η εταιρεία συλλογικής διαχείρισης που ενεργεί ως αντιπρόσωπος καταβάλλει επακριβώς, τακτικά και επιμελώς τα οφειλόμενα στην αντιπροσωπευόμενη εταιρεία συλλογικής διαχείρισης ποσά και παρέχει στην αντιπροσωπευόμενη εταιρεία συλλογικής διαχείρισης πληροφορίες σχετικά με το ύψος των εισπραχθέντων για λογαριασμό της δικαιωμάτων, καθώς και σχετικά με τυχόν ποσά που αφαιρέθηκαν από τα εν λόγω δικαιώματα.
 Υποτμήμα ΙΙ
 Εμπορικά σήματα
 Αρθρο 224
 Διεθνείς συμφωνίες
 Έκαστο μέρος:
 α)
 τηρεί το πρωτόκολλο που αφορά τη συμφωνία της Μαδρίτης σχετικά με τη διεθνή καταχώριση των σημάτων και
 β)
 συμμορφώνεται με τη συνθήκη για το δίκαιο των σημάτων και με τη συμφωνία της Νίκαιας σχετικά με τη διεθνή ταξινόμηση αγαθών και υπηρεσιών με σκοπό την καταχώριση σημάτων· και
 γ)
 καταβάλλει κάθε εύλογη προσπάθεια για να προσχωρήσει στη συνθήκη της Σιγκαπούρης για το δίκαιο των σημάτων.
 Αρθρο 225
 Δικαιώματα που παρέχει το εμπορικό σήμα
 Το καταχωρισμένο εμπορικό σήμα παρέχει στον δικαιούχο αποκλειστικό δικαίωμα. Ο δικαιούχος δικαιούται να απαγορεύει σε κάθε τρίτο να χρησιμοποιεί στις συναλλαγές, χωρίς τη συγκατάθεσή του:
 α)
 σημείο ταυτόσημο με το εμπορικό σήμα για προϊόντα ή υπηρεσίες ταυτόσημα με εκείνα για τα οποία το εμπορικό σήμα έχει καταχωριστεί· και
 β)
 οποιοδήποτε σημείο το οποίο είναι ταυτόσημο ή παρόμοιο με το εμπορικό σήμα για προϊόντα ή υπηρεσίες ταυτόσημα ή παρόμοια με εκείνα για τα οποία το εμπορικό σήμα έχει καταχωριστεί, όταν μια τέτοια χρήση ενέχει κίνδυνο σύγχυσης του κοινού, συμπεριλαμβανομένου κινδύνου συσχέτισης του σημείου και του εμπορικού σήματος.
 Αρθρο 226
 Διαδικασία καταχώρισης
 1. Τα μέρη προβλέπουν σύστημα καταχώρισης των εμπορικών σημάτων, σύμφωνα με το οποίο κάθε τελική αρνητική απόφαση που λαμβάνει η αρμόδια για τα εμπορικά σήματα διοικητική αρχή κοινοποιείται γραπτώς και είναι δεόντως αιτιολογημένη.
 2. Τα μέρη προβλέπουν τη δυνατότητα άσκησης ανακοπής κατά αιτήσεων εμπορικών σημάτων και τη δυνατότητα του αιτούντος την καταχώριση του σήματος να απαντήσει στην εν λόγω ανακοπή.
 3. Τα μέρη παρέχουν στο κοινό πρόσβαση σε ηλεκτρονική βάση δεδομένων που περιλαμβάνει τις αιτήσεις και τις καταχωρίσεις εμπορικών σημάτων. Πρόσβαση στη βάση δεδομένων αιτήσεων εμπορικών σημάτων παρέχεται τουλάχιστον κατά τη διάρκεια της περιόδου ανακοπής.
 Αρθρο 227
 Γνωστά εμπορικά σήματα
 Για την εφαρμογή της προστασίας γνωστών σημάτων, όπως προβλέπεται στο άρθρο 6α της σύμβασης των Παρισίων (1967) και στο άρθρο 16 παράγραφοι 2 και 3 της συμφωνίας TRIPS, τα μέρη εφαρμόζουν την κοινή σύσταση σχετικά με τις διατάξεις για την προστασία γνωστών σημάτων που εξέδωσαν η Συνέλευση της Ένωσης του Παρισιού για την προστασία της βιομηχανικής


text:
ιδιοκτησίας και η Γενική Συνέλευση του Παγκόσμιου Οργανισμού Διανοητικής Ιδιοκτησίας (WIPO) κατά την τριακοστή τέταρτη σειρά συνεδριάσεων των συνελεύσεων των κρατών μελών του WIPO που διεξήχθησαν από τις 20 έως τις 29 Σεπτεμβρίου 1999.
 Αρθρο 228
 Εξαιρέσεις από τα δικαιώματα που απορρέουν από εμπορικό σήμα
 Έκαστο μέρος:
 α)
 προβλέπει τη θεμιτή χρήση περιγραφικών όρων, συμπεριλαμβανομένης της θεμιτής χρήσης γεωγραφικών ενδείξεων, ως περιορισμένης έκτασης εξαίρεσης από τα δικαιώματα που απορρέουν από τα εμπορικά σήματα· και
 β)
 δύναται να προβλέπει άλλες περιορισμένης έκτασης εξαιρέσεις από τα δικαιώματα που απορρέουν από τα εμπορικά σήματα.
 Όταν προβλέπουν τέτοιες εξαιρέσεις, τα μέρη λαμβάνουν υπόψη τα νόμιμα συμφέροντα των κατόχων των εμπορικών σημάτων καθώς και τρίτων.
 Αρθρο 229
 Λόγοι έκπτωσης
 1. Τα μέρη προβλέπουν τη δυνατότητα να κηρυχθεί έκπτωτος ο δικαιούχος σήματος εάν, τουλάχιστον επί μια συνεχή τριετία, δεν έχει γίνει ουσιαστική χρήση του σήματος στην οικεία επικράτεια για τα προϊόντα ή τις υπηρεσίες για τα οποία ή τις οποίες έχει καταχωριστεί και δεν υπάρχει εύλογη αιτία για τη μη χρήση.
 Κανείς δεν μπορεί να επικαλεστεί την έκπτωση του δικαιούχου από τα δικαιώματα που παρέχει το εμπορικό σήμα εάν, κατά το διάστημα που μεσολαβεί μεταξύ της λήξης του τριετούς διαστήματος και της υποβολής της αίτησης έκπτωσης, υπήρξε έναρξη ή επανάληψη της ουσιαστικής χρήσης του εμπορικού σήματος.
 Ωστόσο, η έναρξη ή η επανάληψη της χρήσης εντός προθεσμίας τριών μηνών πριν από την υποβολή της αίτησης έκπτωσης, η οποία δεν αρχίζει να μετράει πριν από τη συμπλήρωση τουλάχιστον τριών ετών συνεχούς μη χρήσης, δεν λαμβάνεται υπόψη όταν οι προπαρασκευαστικές ενέργειες για την έναρξη ή την επανάληψη της χρήσης λαμβάνουν χώρα μόνον αφού ο δικαιούχος έλαβε γνώση ότι ενδέχεται να υποβληθεί η αίτηση έκπτωσης.
 2. Ο δικαιούχος του εμπορικού σήματος είναι επίσης δυνατόν να κηρυχθεί έκπτωτος των δικαιωμάτων του εάν, μετά την ημερομηνία καταχώρισης, το εμπορικό σήμα:
 α)
 συνεπεία πράξεων ή αδράνειας του δικαιούχου, έχει καταστεί συνήθης εμπορική ονομασία προϊόντος ή υπηρεσίας για την οποία έχει καταχωριστεί· ή
 β)
 λόγω της χρήσης του από τον δικαιούχο, ή με τη συγκατάθεσή του, για τα προϊόντα ή τις υπηρεσίες για τις οποίες έχει καταχωριστεί, μπορεί να παραπλανήσει το κοινό ιδίως ως προς τη φύση, την ποιότητα ή τη γεωγραφική προέλευση των εν λόγω προϊόντων ή υπηρεσιών.
 Υποτμήμα III
 Γεωγραφικές ενδείξεις
 Αρθρο 230
 Πεδίο εφαρμογής
 1. Το παρόν υποτμήμα εφαρμόζεται στην προστασία γεωγραφικών ενδείξεων που συνδέονται με την επικράτεια των μερών.
 2. Οι γεωγραφικές ενδείξεις ενός μέρους οι οποίες πρέπει να προστατεύονται από το άλλο μέρος εμπίπτουν στο πεδίο εφαρμογής του παρόντος υποτμήματος μόνον εάν εμπίπτουν στο πεδίο εφαρμογής της νομοθεσίας που αναφέρεται στο άρθρο 231.
 Αρθρο 231
 Καθιερωμένες γεωγραφικές ενδείξεις
 1. Η Ευρωπαϊκή Ένωση, αφού εξέτασε την αναφερόμενη στο παράρτημα ΙΧ μέρος Α νομοθεσία της Δημοκρατίας της Αρμενίας, καταλήγει στο συμπέρασμα ότι η εν λόγω νομοθεσία πληροί τα στοιχεία που καθορίζονται στο μέρος Β του εν λόγω παραρτήματος.
 2. Η Δημοκρατία της Αρμενίας, αφού εξέτασε την αναφερόμενη στο παράρτημα ΙΧ μέρος Α νομοθεσία της Ευρωπαϊκής Ένωσης, καταλήγει στο συμπέρασμα ότι η εν λόγω νομοθεσία πληροί τα στοιχεία που καθορίζονται στο παράρτημα


text:
Β του εν λόγω παραρτήματος.
 3. Η Δημοκρατία της Αρμενίας, αφού ολοκλήρωσε διαδικασία ένστασης και εξέτασε τις γεωγραφικές ενδείξεις της Ευρωπαϊκής Ένωσης, οι οποίες απαριθμούνται στο παράρτημα X και έχουν καταχωριστεί από την Ευρωπαϊκή Ένωση βάσει της νομοθεσίας που παρατίθεται στο παράρτημα ΙΧ μέρος A, προστατεύει τις εν λόγω γεωγραφικές ενδείξεις σύμφωνα με το επίπεδο προστασίας που προβλέπεται στην παρούσα συμφωνία.
 4. Η Ευρωπαϊκή Ένωση, αφού ολοκλήρωσε διαδικασία ένστασης και εξέτασε τις γεωγραφικές ενδείξεις της Δημοκρατίας της Αρμενίας, οι οποίες απαριθμούνται στο παράρτημα X και έχουν καταχωριστεί από τη Δημοκρατία της Αρμενίας βάσει της νομοθεσίας που παρατίθεται στο παράρτημα ΙΧ μέρος A, προστατεύει τις εν λόγω γεωγραφικές ενδείξεις σύμφωνα με το επίπεδο προστασίας που προβλέπεται στην παρούσα συμφωνία.
 Αρθρο 232
 Προσθήκη νέων γεωγραφικών ενδείξεων
 1. Τα μέρη δύνανται, σύμφωνα με τη διαδικασία που προβλέπεται στο άρθρο 240 παράγραφος 3, να προσθέτουν νέες γεωγραφικές ενδείξεις στον κατάλογο προστατευόμενων γεωγραφικών ενδείξεων που παρατίθεται στο παράρτημα X. Τέτοιες νέες γεωγραφικές ενδείξεις μπορούν να προστίθενται στον κατάλογο μετά την ολοκλήρωση της διαδικασίας ένστασης και την εξέταση των νέων γεωγραφικών ενδείξεων κατά τρόπο ικανοποιητικό για έκαστο μέρος, σύμφωνα με το άρθρο 231 παράγραφοι 3 και 4.
 2. Τα μέρη δεν υποχρεούνται να προσθέτουν νέα γεωγραφική ένδειξη στον κατάλογο που αναφέρεται στην παράγραφο 1, όταν:
 α)
 η γεωγραφική ένδειξη θα δημιουργούσε σύγχυση με την ονομασία φυτικής ποικιλίας ή ζωικής φυλής η οποία, με τη σειρά της, θα μπορούσε να παραπλανήσει τους καταναλωτές ως προς την πραγματική καταγωγή του προϊόντος·
 β)
 σε περίπτωση φημισμένου ή γνωστού σήματος, η προστασία της εν λόγω γεωγραφικής ένδειξης είναι πιθανό να παραπλανήσει τους καταναλωτές ως προς την πραγματική ταυτότητα του προϊόντος· ή
 γ)
 το όνομα του όρου αποτελεί κοινή ονομασία.
 Αρθρο 233
 Πεδίο εφαρμογής της προστασίας των γεωγραφικών ενδείξεων
 1. Τα μέρη προστατεύουν τις γεωγραφικές ενδείξεις που απαριθμούνται στο παράρτημα X από:
 α)
 κάθε άμεση ή έμμεση εμπορική χρήση προστατευόμενης ονομασίας για συγκρίσιμα προϊόντα που δεν πληρούν την προδιαγραφή του προϊόντος της προστατευόμενης ονομασίας, ή στο μέτρο που η εν λόγω χρήση εκμεταλλεύεται τη φήμη γεωγραφικής ένδειξης·
 β)
 κάθε κατάχρηση, απομίμηση ή επίκληση, έστω και αν αναφέρεται η πραγματική καταγωγή του προϊόντος ή αν η προστατευόμενη ονομασία μεταφράζεται, μεταγράφεται ή συνοδεύεται από εκφράσεις όπως «στυλ», «τύπος», «μέθοδος», «όπως παράγεται στ...», «απομίμηση», «γεύση», «είδος» ή άλλες παρόμοιες εκφράσεις·
 γ)
 κάθε άλλη ψευδή ή παραπλανητική ένδειξη όσον αφορά την καταγωγή, την προέλευση, τη φύση ή τις βασικές ιδιότητες του προϊόντος, η οποία ενδέχεται να δημιουργήσει εσφαλμένη εντύπωση ως προς την καταγωγή του, αναγραφόμενη στην εσωτερική συσκευασία ή στο περιτύλιγμα, στο διαφημιστικό υλικό ή σε έγγραφα που αφορούν το συγκεκριμένο προϊόν ή στη συσκευασία του προϊόντος σε περιέκτη· και
 δ)
 κάθε άλλη πρακτική η οποία ενδέχεται να παραπλανήσει τους καταναλωτές όσον αφορά την πραγματική καταγωγή του προϊόντος.
 2. Οι προστατευόμενες γεωγραφικές ενδείξεις δεν καθίστανται κοινές στην επικράτεια των μερών.
 3. Όταν οι γεωγραφικές ενδείξεις είναι πλήρως ή εν μέρει ομώνυμες, προστασία παρέχεται σε καθεμία από τις εν λόγω γεωγραφικές ενδείξεις, υπό την προϋπόθεση ότι έχει χρησιμοποιηθεί καλόπιστα και λαμβανομένων δεόντως υπόψη των τοπικών και


text:
παραδοσιακών χρήσεων καθώς και του πραγματικού κίνδυνου σύγχυσης.
 Με την επιφύλαξη του άρθρου 23 της συμφωνίας TRIPS, τα μέρη αποφασίζουν από κοινού τους πρακτικούς όρους χρησιμοποίησης, υπό τους οποίους οι ομώνυμες γεωγραφικές ενδείξεις διαφοροποιούνται μεταξύ τους, λαμβανομένης υπόψη της ανάγκης διασφάλισης της ισότιμης μεταχείρισης των οικείων παραγωγών και αποφυγής της παραπλάνησης των καταναλωτών.
 Ομώνυμη ονομασία που δημιουργεί στους καταναλωτές την εσφαλμένη εντύπωση ότι το προϊόν προέρχεται από άλλη επικράτεια δεν καταχωρίζεται, ακόμη και αν η ονομασία είναι ακριβής όσον αφορά την πραγματική επικράτεια, περιοχή ή τοποθεσία από την οποία προέρχεται το συγκεκριμένο προϊόν.
 4. Όταν ένα μέρος προτείνει, στο πλαίσιο διαπραγματεύσεων με τρίτη χώρα, την προστασία γεωγραφικής ένδειξης της τρίτης χώρας η οποία είναι ομώνυμη με γεωγραφική ένδειξη του άλλου μέρους προστατευόμενη βάσει του παρόντος υποτμήματος, το άλλο μέρος ενημερώνεται και του παρέχεται η δυνατότητα να υποβάλει παρατηρήσεις προτού χορηγηθεί προστασία στη γεωγραφική ένδειξη της τρίτης χώρας.
 5. Καμία διάταξη του παρόντος υποτμήματος δεν υποχρεώνει ένα μέρος να προστατεύει γεωγραφική ένδειξη του άλλου μέρους η οποία δεν προστατεύεται ή έπαυσε να προστατεύεται στη χώρα καταγωγής της.
 Έκαστο μέρος ενημερώνει το άλλο μέρος για την παύση της προστασίας γεωγραφικής ένδειξης στη χώρα καταγωγής της. Η εν λόγω ενημέρωση πραγματοποιείται σύμφωνα με τις διαδικασίες που προβλέπονται στο άρθρο 240 παράγραφος 3.
 6. Καμία διάταξη της παρούσας συμφωνίας δεν θίγει το δικαίωμα οποιουδήποτε προσώπου να χρησιμοποιεί, στο πλαίσιο της εμπορικής του δραστηριότητας, το όνομά του ή το όνομα του προκατόχου του στην επιχείρηση, εφόσον το όνομα αυτό χρησιμοποιείται κατά τρόπο που δεν παραπλανά τους καταναλωτές.
 Αρθρο 234
 Δικαίωμα χρήσης των γεωγραφικών ενδείξεων
 1. Γεωγραφική ένδειξη προστατευόμενη βάσει του παρόντος υποτμήματος μπορεί να χρησιμοποιείται από κάθε επιχειρηματία που διαθέτει στο εμπόριο γεωργικά προϊόντα, τρόφιμα, οίνους, αρωματισμένους οίνους ή αλκοολούχα ποτά τα οποία είναι σύμφωνα με τις αντίστοιχες προδιαγραφές.
 2. Εφόσον μια γεωγραφική ένδειξη προστατεύεται βάσει του παρόντος υποτμήματος, η χρήση της εν λόγω προστατευόμενης ονομασίας δεν υπόκειται σε καταχώριση των χρηστών ή σε επιπλέον επιβαρύνσεις.
 Αρθρο 235
 Σχέση με τα εμπορικά σήματα
 1. Τα μέρη αρνούνται να καταχωρίσουν ή ακυρώνουν σήμα το οποίο αντιστοιχεί σε οποιαδήποτε από τις καταστάσεις που αναφέρονται στο άρθρο 233 παράγραφος 1, σε σχέση με προστατευόμενη γεωγραφική ένδειξη για ομοειδή προϊόντα, υπό την προϋπόθεση ότι η αίτηση καταχώρισης του σήματος υποβάλλεται μετά την ημερομηνία της αίτησης για την προστασία της γεωγραφικής ένδειξης στην οικεία επικράτεια.
 2. Για τις γεωγραφικές ενδείξεις που αναφέρονται στο άρθρο 231, η ημερομηνία της αίτησης για προστασία είναι η ημερομηνία έναρξης ισχύος της παρούσας συμφωνίας.
 3. Για τις γεωγραφικές ενδείξεις που αναφέρονται στο άρθρο 232, η ημερομηνία της αίτησης για προστασία είναι η ημερομηνία διαβίβασης στο άλλο μέρος αιτήματος προστασίας της γεωγραφικής ένδειξης.
 4. Με την επιφύλαξη του άρθρου 232 παράγραφος 2 στοιχείο β), τα μέρη προστατεύουν τις γεωγραφικές ενδείξεις που απαριθμούνται στο παράρτημα Χ στην περίπτωση που υπάρχει προγενέστερο εμπορικό σήμα. Ως προγενέστερο εμπορικό σήμα νοείται σήμα του οποίου η χρήση αντιστοιχεί σε μία από τις καταστάσεις που αναφέρονται στο άρθρο 233 παράγραφος 1, για το οποίο έχει υποβληθεί αίτηση καταχώρισης ή το οποίο έχει


text:
καταχωριστεί ή έχει καθιερωθεί με τη χρήση, εάν η δυνατότητα αυτή προβλέπεται από την οικεία νομοθεσία ενός μέρους, καλή τη πίστει, στην επικράτεια ενός εκ των μερών, πριν από την ημερομηνία κατά την οποία υποβλήθηκε αίτηση προστασίας της γεωγραφικής ένδειξης από το άλλο μέρος δυνάμει της παρούσας συμφωνίας. Το εν λόγω εμπορικό σήμα μπορεί να συνεχίσει να χρησιμοποιείται και μπορεί να ανανεωθεί ανεξάρτητα από την προστασία της γεωγραφικής ένδειξης, υπό τον όρο ότι δεν υπάρχουν λόγοι για την ακύρωση ή την έκπτωση από τα δικαιώματα του εμπορικού σήματος στη νομοθεσία οποιουδήποτε μέρους για τα εμπορικά σήματα.
 5. Κατά παρέκκλιση από την παράγραφο 4, προγενέστερα εμπορικά σήματα της Δημοκρατίας της Αρμενίας τα οποία συνίστανται στη γεωγραφική ένδειξη, ή περιέχουν τη γεωγραφική ένδειξη, της Ευρωπαϊκής Ένωσης «Cognac» ή «Champagne», μεταξύ άλλων σε μεταγραφή ή μετάφραση, και τα οποία έχουν καταχωριστεί για ομοειδή προϊόντα που δεν συμμορφώνονται με την οικεία προδιαγραφή ακυρώνονται, ο δικαιούχος τους εκπίπτει από τα δικαιώματα του σήματος ή τροποποιούνται κατά τρόπο ώστε να εξαλειφθεί η εν λόγω ονομασία ως στοιχείο του συνολικού εμπορικού σήματος, το αργότερο εντός 14 ετών για τη γεωγραφική ένδειξη «Cognac» και εντός δύο ετών για τη γεωγραφική ένδειξη «Champagne» από την έναρξη ισχύος της παρούσας συμφωνίας.
 Αρθρο 236
 Επιβολή της προστασίας
 Έκαστο μέρος επιβάλλει την προστασία των γεωγραφικών ενδείξεων σύμφωνα με τα άρθρα 233 έως 235 μέσω της λήψης κατάλληλων διοικητικών μέτρων από τις δημόσιες αρχές του. Έκαστο μέρος επιβάλλει επίσης την εν λόγω προστασία κατόπιν αιτήματος ενδιαφερόμενου μέρους.
 Αρθρο 237
 Μεταβατικές διατάξεις
 1. Η πώληση αγαθών τα οποία παράχθηκαν και επισημάνθηκαν με ετικέτες σύμφωνα με την εθνική νομοθεσία πριν από την έναρξη ισχύος της παρούσας συμφωνίας, αλλά τα οποία δεν συμμορφώνονται προς τις απαιτήσεις της, μπορεί να συνεχιστεί μετά την έναρξη ισχύος της παρούσας συμφωνίας έως την εξάντληση των αποθεμάτων τους.
 2. Για μεταβατική περίοδο 24 ετών, η οποία αρχίζει να μετράει ένα έτος μετά την έναρξη ισχύος της παρούσας συμφωνίας για την ένδειξη «Cognac» και για μεταβατική περίοδο τριών ετών μετά την έναρξη ισχύος της παρούσας συμφωνίας για την ένδειξη «Champagne», η προστασία των εν λόγω γεωγραφικών ενδείξεων της Ευρωπαϊκής Ένωσης, βάσει της παρούσας συμφωνίας, δεν εμποδίζει τη χρήση των ως άνω ονομασιών σε προϊόντα καταγωγής Δημοκρατίας της Αρμενίας τα οποία εξάγονται σε τρίτες χώρες, εφόσον αυτό επιτρέπεται από τις νομοθετικές και κανονιστικές διατάξεις της οικείας τρίτης χώρας, για τον προσδιορισμό και την παρουσίαση ορισμένων συγκρίσιμων προϊόντων καταγωγής Δημοκρατίας της Αρμενίας, υπό τον όρο ότι:
 α)
 η ονομασία αναγράφεται στην ετικέτα αποκλειστικά με μη λατινικούς χαρακτήρες·
 β)
 η πραγματική καταγωγή του προϊόντος αναγράφεται σαφώς στην ετικέτα στο ίδιο οπτικό πεδίο· και
 γ)
 κανένα άλλο στοιχείο στην παρουσίαση δεν είναι πιθανό να παραπλανήσει το κοινό όσον αφορά την πραγματική καταγωγή του προϊόντος.
 3. Για μεταβατική περίοδο 13 ετών, η οποία αρχίζει να μετράει ένα έτος μετά την έναρξη ισχύος της παρούσας συμφωνίας για την ένδειξη «Cognac» και για μεταβατική περίοδο δύο ετών μετά την έναρξη ισχύος της παρούσας συμφωνίας για την ένδειξη «Champagne», η προστασία των εν λόγω γεωγραφικών ενδείξεων της Ευρωπαϊκής Ένωσης, βάσει


text:
της παρούσας συμφωνίας, δεν εμποδίζει τη χρήση των ως άνω ονομασιών στη Δημοκρατία της Αρμενίας, υπό τον όρο ότι:
 α)
 η ονομασία αναγράφεται στην ετικέτα αποκλειστικά με μη λατινικούς χαρακτήρες·
 β)
 η πραγματική καταγωγή του προϊόντος αναγράφεται σαφώς στην ετικέτα στο ίδιο οπτικό πεδίο· και
 γ)
 κανένα άλλο στοιχείο στην παρουσίαση δεν είναι πιθανό να παραπλανήσει τους καταναλωτές όσον αφορά την πραγματική καταγωγή του προϊόντος.
 4. Για τον σκοπό της διευκόλυνσης της ομαλής και αποτελεσματικής παύσης της χρήσης της γεωγραφικής ένδειξης της Ευρωπαϊκής Ένωσης «Cognac» για προϊόντα καταγωγής Δημοκρατίας της Αρμενίας, καθώς και της παροχής συνδρομής στη βιομηχανία της Δημοκρατίας της Αρμενίας προκειμένου να διατηρήσει την ανταγωνιστική θέση της στις αγορές εξαγωγών, η Ευρωπαϊκή Ένωση παρέχει στη Δημοκρατία της Αρμενίας τεχνική και χρηματοδοτική βοήθεια. Η εν λόγω βοήθεια, η οποία παρέχεται σύμφωνα με το δίκαιο της ΕΕ, περιλαμβάνει, ειδικότερα, ενέργειες για την ανάπτυξη νέας ονομασίας και την προώθηση, τη διαφήμιση και την εμπορία της νέας ονομασίας στην εγχώρια αγορά και σε παραδοσιακές αγορές εξαγωγών.
 5. Τα συγκεκριμένα ποσά, τα είδη, οι μηχανισμοί και τα χρονοδιαγράμματα της βοήθειας της ΕΕ που αναφέρεται στην παράγραφο 4 καθορίζονται σε δέσμη μέτρων χρηματοδοτικής και τεχνικής βοήθειας, η οποία θα συμφωνηθεί οριστικά από τα μέρη εντός ενός έτους από την έναρξη ισχύος της παρούσας συμφωνίας. Τα μέρη καθορίζουν από κοινού τους όρους αναφοράς της εν λόγω δέσμης μέτρων βοήθειας, βάσει διεξοδικής αξιολόγησης των αναγκών που θα καλυφθούν με την εν λόγω βοήθεια. Η αξιολόγηση αυτή διενεργείται από διεθνή εταιρεία συμβούλων, την οποία τα μέρη επιλέγουν από κοινού.
 6. Εάν η Ευρωπαϊκή Ένωση δεν παράσχει τη χρηματοδοτική και τεχνική βοήθεια που αναφέρεται στην παράγραφο 4, η Δημοκρατία της Αρμενίας δύναται να προσφύγει στον μηχανισμό διευθέτησης διαφορών που προβλέπεται στο κεφάλαιο 13 και, εάν η προσφυγή της ευδοκιμήσει, δύναται να αναστείλει την εκπλήρωση των υποχρεώσεων που απορρέουν από τις παραγράφους 2 και 3.
 7. Η χρηματοδοτική και τεχνική βοήθεια της Ευρωπαϊκής Ένωσης παρέχεται το αργότερο οκτώ έτη από την ημερομηνία έναρξης ισχύος της παρούσας συμφωνίας.
 Αρθρο 238
 Γενικοί κανόνες
 1. Η εισαγωγή, η εξαγωγή και η εμπορία των προϊόντων που αναφέρονται στα άρθρα 231 και 232 διεξάγονται σύμφωνα με τις νομοθετικές και κανονιστικές διατάξεις που ισχύουν στην επικράτεια του μέρους στο οποίο τα προϊόντα διατίθενται στην αγορά.
 2. Η υποεπιτροπή για τις γεωγραφικές ενδείξεις η οποία συγκροτείται βάσει του άρθρου 240 εξετάζει κάθε θέμα το οποίο αφορά τις προδιαγραφές προϊόντος καταχωρισμένης γεωγραφικής ένδειξης τις οποίες έχουν εγκρίνει οι αρχές του μέρους από το οποίο κατάγεται το προϊόν, συμπεριλαμβανομένων τυχόν τροποποιήσεων σε αυτές.
 3. Οι γεωγραφικές ενδείξεις που προστατεύονται βάσει του παρόντος υποτμήματος μπορούν να ακυρωθούν μόνον από το μέρος από το οποίο κατάγονται τα προϊόντα.
 Αρθρο 239
 Συνεργασία και διαφάνεια
 1. Τα μέρη, είτε απευθείας είτε μέσω της υποεπιτροπής για τις γεωγραφικές ενδείξεις που συγκροτείται βάσει του άρθρου 240, διατηρούν επαφή για όλα τα θέματα που αφορούν την εφαρμογή και τη λειτουργία του παρόντος υποτμήματος. Ειδικότερα, ένα μέρος μπορεί να ζητήσει από το άλλο μέρος πληροφορίες σχετικά με τις προδιαγραφές των προϊόντων και τις τροποποιήσεις τους, καθώς


text:
και τα σχετικά με τα σημεία επαφής των εθνικών αρχών ελέγχου.
 2. Έκαστο μέρος δύναται να δημοσιοποιεί τις προδιαγραφές των γεωγραφικών ενδείξεων που προστατεύονται βάσει του παρόντος υποτμήματος, ή σύνοψη αυτών, καθώς και πληροφορίες για τα σημεία επαφής των εθνικών αρχών ελέγχου, που αντιστοιχούν στις προστατευόμενες δυνάμει του παρόντος υποτμήματος γεωγραφικές ενδείξεις του άλλου μέρους.
 Αρθρο 240
 Υποεπιτροπή για τις γεωγραφικές ενδείξεις
 1. Τα μέρη συγκροτούν διά της παρούσας υποεπιτροπή για τις γεωγραφικές ενδείξεις, απαρτιζόμενη από εκπροσώπους της Ευρωπαϊκής Ένωσης και της Δημοκρατίας της Αρμενίας με σκοπό την παρακολούθηση της εφαρμογής του παρόντος υποτμήματος και την ενίσχυση της συνεργασίας και του διαλόγου τους για τις γεωγραφικές ενδείξεις.
 2. Η υποεπιτροπή για τις γεωγραφικές ενδείξεις λαμβάνει τις αποφάσεις της με συναίνεση. Θεσπίζει τον εσωτερικό κανονισμό της. Η υποεπιτροπή για τις γεωγραφικές ενδείξεις συνεδριάζει κατόπιν αιτήματος ενός εκ των μερών, εναλλάξ στην Ευρωπαϊκή Ένωση και στη Δημοκρατία της Αρμενίας, σε χρόνο, σε τόπο και με τρόπο, συμπεριλαμβανομένης ενδεχομένως της βιντεοδιάσκεψης, που συμφωνούνται αμοιβαία από τα μέρη, το αργότερο εντός 90 ημερών από την υποβολή του αιτήματος.
 3. Η υποεπιτροπή για τις γεωγραφικές ενδείξεις μεριμνά επίσης για την ορθή λειτουργία του παρόντος υποτμήματος και δύναται να εξετάζει κάθε θέμα που σχετίζεται με την εφαρμογή και την υλοποίησή του. Ειδικότερα, είναι υπεύθυνη για τα εξής:
 α)
 την τροποποίηση του μέρους Α του παραρτήματος ΙΧ, όσον αφορά τις παραπομπές στην εφαρμοστέα νομοθεσία σε έκαστο μέρος·
 β)
 την τροποποίηση του μέρους Β του παραρτήματος IΧ, όσον αφορά τα στοιχεία για την καταχώριση και τον έλεγχο των γεωγραφικών ενδείξεων·
 γ)
 την τροποποίηση του παραρτήματος Χ, όσον αφορά τον κατάλογο των γεωγραφικών ενδείξεων·
 δ)
 την ανταλλαγή πληροφοριών όσον αφορά τις νομοθετικές εξελίξεις και τις εξελίξεις πολιτικής για τις γεωγραφικές ενδείξεις και τυχόν άλλα θέματα αμοιβαίου ενδιαφέροντος στον συγκεκριμένο τομέα· και
 ε)
 την ανταλλαγή πληροφοριών σχετικά με τις γεωγραφικές ενδείξεις με στόχο την εξέταση της προστασίας τους βάσει του παρόντος υποτμήματος.
 Υποτμήμα IV
 Σχέδια ή υποδείγματα
 Αρθρο 241
 Διεθνείς συμφωνίες
 Τα μέρη τηρούν την Πράξη της Γενεύης του 1999 του διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων.
 Αρθρο 242
 Προστασία καταχωρισμένων σχεδίων ή υποδειγμάτων
 1. Τα μέρη μεριμνούν για την προστασία νέων και πρωτότυπων σχεδίων ή υποδειγμάτων που έχουν δημιουργηθεί κατά τρόπο ανεξάρτητο. Η προστασία αυτή εξασφαλίζεται με την καταχώριση και παρέχει στους κατόχους των σχεδίων ή υποδειγμάτων αποκλειστικά δικαιώματα σύμφωνα με τις διατάξεις του παρόντος υποτμήματος.
 Για τους σκοπούς του παρόντος υποτμήματος, τα μέρη μπορούν να θεωρούν ότι ένα σχέδιο ή υπόδειγμα που έχει ατομικό χαρακτήρα είναι πρωτότυπο.
 2. Σχέδιο ή υπόδειγμα που εφαρμόζεται ή ενσωματώνεται σε προϊόν το οποίο αποτελεί συστατικό σύνθετου προϊόντος λογίζεται ότι είναι νέο και πρωτότυπο:
 α)
 εάν το συστατικό, αφού ενσωματωθεί στο σύνθετο προϊόν, παραμένει ορατό κατά τη συνήθη χρήση του προϊόντος· και
 β)
 στον βαθμό που τα ορατά χαρακτηριστικά του συστατικού πληρούν, αυτά καθαυτά, τις προϋποθέσεις ως προς τον νεωτερισμό και την πρωτοτυπία.
 3. Με τον όρο «συνήθης χρήση», που αναφέρεται στην παράγραφο 2 στοιχείο α), νοείται η χρήση εκ μέρους του τελικού χρήστη, χωρίς να περιλαμβάνονται


text:
οι εργασίες συντήρησης, εξυπηρέτησης ή επισκευής.
 4. Ο κάτοχος καταχωρισμένου σχεδίου ή υποδείγματος δικαιούται να εμποδίζει τρίτους να προβαίνουν, χωρίς τη συγκατάθεσή του, τουλάχιστον στην παραγωγή, την προσφορά προς πώληση, την πώληση, την εισαγωγή, την εξαγωγή, την αποθήκευση ή τη χρήση ειδών που φέρουν ή ενσωματώνουν το προστατευόμενο σχέδιο ή υπόδειγμα, όταν οι προαναφερόμενες πράξεις επιχειρούνται για εμπορικούς σκοπούς ή θίγουν αδικαιολόγητα τη συνήθη εκμετάλλευση του σχεδίου ή του υποδείγματος ή δεν είναι συμβατές με τις πρακτικές του δίκαιου εμπορίου.
 5. Η διάρκεια της παρεχόμενης προστασίας είναι 25 έτη.
 Αρθρο 243
 Προστασία που παρέχεται σε μη καταχωρισμένα σχέδια ή υποδείγματα
 1. Η Ευρωπαϊκή Ένωση και η Δημοκρατία της Αρμενίας προβλέπουν τα νομικά μέσα για την αποτροπή της χρήσης μη καταχωρισμένης εμφάνισης ενός προϊόντος μόνο εάν η επίμαχη χρήση απορρέει από την αντιγραφή της μη καταχωρισμένης εμφάνισης του προϊόντος. Η εν λόγω χρήση καλύπτει τουλάχιστον την προσφορά προς πώληση, τη διάθεση στην αγορά, την εισαγωγή ή την εξαγωγή του προϊόντος.
 2. Η διάρκεια της προστασίας που παρέχεται για τη μη καταχωρισμένη εμφάνιση προϊόντος ανέρχεται σε τουλάχιστον μία τριετία από την ημερομηνία κατά την οποία το οικείο σχέδιο ή υπόδειγμα διατέθηκε για πρώτη φορά στο κοινό σε ένα εκ των μερών.
 Αρθρο 244
 Εξαιρέσεις και αποκλεισμοί
 1. Έκαστο μέρος δύναται να προβλέπει περιορισμένης έκτασης εξαιρέσεις όσον αφορά την προστασία των σχεδίων ή υποδειγμάτων, υπό τον όρο ότι οι εξαιρέσεις αυτές δεν συνεπάγονται υπέρμετρους περιορισμούς στην κανονική εκμετάλλευση των προστατευόμενων σχεδίων ή υποδειγμάτων και δεν θίγουν αδικαιολόγητα τα έννομα συμφέροντα του κατόχου του προστατευόμενου σχεδίου ή υποδείγματος, λαμβανομένων υπόψη των εννόμων συμφερόντων τρίτων.
 2. Η προστασία σχεδίων ή υποδειγμάτων δεν επεκτείνεται σε σχέδια ή υποδείγματα τα οποία είναι στην ουσία απόρροια τεχνικών ή λειτουργικών παραμέτρων. Συγκεκριμένα, η καταχώριση σχεδίου ή υποδείγματος δεν παρέχει δικαιώματα επί των χαρακτηριστικών της εμφάνισης προϊόντος, τα οποία πρέπει κατ’ ανάγκη να αναπαραχθούν με την ακριβή μορφή και τις διαστάσεις τους, ώστε το προϊόν στο οποίο ενσωματώνεται ή εφαρμόζεται το σχέδιο ή υπόδειγμα να μπορεί να συνδεθεί μηχανικά με άλλο προϊόν ή να τοποθετηθεί μέσα, γύρω ή επάνω σε άλλο προϊόν, ώστε καθένα από τα προϊόντα αυτά να μπορεί να επιτελεί τη λειτουργία του.
 Αρθρο 245
 Σχέση με τα δικαιώματα δημιουργού
 Ένα σχέδιο ή υπόδειγμα μπορεί επίσης να τύχει προστασίας βάσει της νομοθεσίας περί των δικαιωμάτων δημιουργού ενός μέρους από την ημερομηνία κατά την οποία το σχέδιο ή το υπόδειγμα δημιουργήθηκε ή αποτυπώθηκε με οποιαδήποτε μορφή. Η έκταση και οι προϋποθέσεις παροχής της προστασίας, καθώς και ο απαιτούμενος βαθμός πρωτοτυπίας, καθορίζονται από έκαστο μέρος βάσει των εθνικών νομοθετικών και κανονιστικών διατάξεών του.
 Υποτμήμα V
 Διπλώματα ευρεσιτεχνίας
 Αρθρο 246
 Διεθνείς συμφωνίες
 Τα μέρη τηρούν τη συνθήκη συνεργασίας για τα διπλώματα ευρεσιτεχνίας και καταβάλλουν κάθε εύλογη προσπάθεια για να συμμορφώνονται με τη συνθήκη περί του δικαίου ευρεσιτεχνίας.
 Αρθρο 247
 Διπλώματα ευρεσιτεχνίας και δημόσια υγεία
 1. Τα μέρη αναγνωρίζουν τη σημασία της δήλωσης σχετικά με τη συμφωνία TRIPS και τη δημόσια υγεία, η οποία εγκρίθηκε στις 14 Νοεμβρίου 2001 από την υπουργική διάσκεψη του ΠΟΕ. Κατά την ερμηνεία και εφαρμογή των δικαιωμάτων


text:
και υποχρεώσεων που απορρέουν από το παρόν υποτμήμα, τα μέρη διασφαλίζουν τη συνεκτικότητα με την εν λόγω δήλωση.
 2. Τα μέρη σέβονται την απόφαση του Γενικού Συμβουλίου του ΠΟΕ, της 30ής Αυγούστου 2003, σχετικά με την εφαρμογή της παραγράφου 6 της δήλωσης της Ντόχα σχετικά με τη συμφωνία TRIPS και τη δημόσια υγεία, και συμβάλλουν στην εφαρμογή της.
 Αρθρο 248
 Συμπληρωματικό πιστοποιητικό προστασίας
 1. Τα μέρη αναγνωρίζουν ότι τα φάρμακα και τα φυτοπροστατευτικά προϊόντα τα οποία προστατεύονται από δίπλωμα ευρεσιτεχνίας στις αντίστοιχες επικράτειές τους ενδέχεται να υπόκεινται σε διαδικασία διοικητικής έγκρισης πριν από τη διάθεσή τους στην αγορά. Τα μέρη αναγνωρίζουν ότι το χρονικό διάστημα που μεσολαβεί μεταξύ της κατάθεσης της αίτησης διπλώματος ευρεσιτεχνίας και της πρώτης έγκρισης για τη διάθεση του προϊόντος στις αντίστοιχες αγορές τους, όπως ορίζει προς τον σκοπό αυτόν η οικεία νομοθεσία τους, ενδέχεται να συντομεύει την περίοδο πραγματικής προστασίας που παρέχει το δίπλωμα ευρεσιτεχνίας.
 2. Έκαστο μέρος προβλέπει περαιτέρω περίοδο προστασίας για ένα φάρμακο ή φυτοπροστατευτικό προϊόν που προστατεύεται από δίπλωμα ευρεσιτεχνίας και υπόκειται σε διαδικασία διοικητικής έγκρισης, η οποία είναι ίση με την περίοδο που αναφέρεται στη δεύτερη πρόταση της παραγράφου 1, μειωμένη κατά πέντε έτη.
 3. Ανεξάρτητα από τα προβλεπόμενα στην παράγραφο 2, η διάρκεια της περαιτέρω περιόδου προστασίας δεν μπορεί να υπερβαίνει τα πέντε έτη.
 Στην Ευρωπαϊκή Ένωση, είναι δυνατή η χορήγηση περαιτέρω παράτασης έξι μηνών σε περίπτωση φαρμάκων για τα οποία διενεργήθηκαν παιδιατρικές μελέτες και τα αποτελέσματα των εν λόγω μελετών αντικατοπτρίζονται στις πληροφορίες του προϊόντος.
 Υποτμήμα VI
 Μη κοινοποιήσιμες πληροφορίες
 Αρθρο 249
 Πεδίο εφαρμογής της προστασίας του εμπορικού απορρήτου
 1. Τα μέρη επιβεβαιώνουν τις δεσμεύσεις που έχουν αναλάβει βάσει του άρθρου 39 παράγραφοι 1 και 2 της συμφωνίας TRIPS. Τα μέρη προβλέπουν κατάλληλες δικαστικές διαδικασίες και μέτρα αποκατάστασης αστικού δικαίου ώστε κάθε κάτοχος εμπορικού απορρήτου να μπορεί να εμποδίζει, και να εξασφαλίζει αποκατάσταση για, την απόκτηση, τη χρήση ή τη γνωστοποίηση εμπορικού απορρήτου, όταν οι εν λόγω πράξεις εκτελούνται κατά τρόπο που αντίκειται στα χρηστά συναλλακτικά ήθη.
 2. Για τους σκοπούς του παρόντος υποτμήματος ισχύουν οι ακόλουθοι ορισμοί:
 α)
 «εμπορικό απόρρητο»: πληροφορίες
 i)
 οι οποίες είναι απόρρητες, υπό την έννοια ότι, είτε ως σύνολο, είτε από την άποψη του ακριβούς περιεχομένου και της διάταξης των συνιστωσών τους, δεν είναι ευρέως γνωστές σε πρόσωπα ανήκοντα στους κύκλους που ασχολούνται συνήθως με αυτό το είδος πληροφοριών ούτε άμεσα προσβάσιμες από τα πρόσωπα αυτά·
 ii)
 οι οποίες έχουν εμπορική αξία, η οποία απορρέει από τον απόρρητο χαρακτήρα τους· και
 iii)
 το πρόσωπο που έχει αποκτήσει με νόμιμο τρόπο τον έλεγχο επί των εν λόγω πληροφοριών έχει καταβάλει εύλογες προσπάθειες, λαμβανομένων υπόψη των περιστάσεων, για την προστασία του απόρρητου χαρακτήρα τους· και
 β)
 «κάτοχος εμπορικού απορρήτου»: κάθε φυσικό ή νομικό πρόσωπο που ελέγχει νομίμως εμπορικό απόρρητο.
 3. Για τους σκοπούς του παρόντος υποτμήματος, θεωρούνται ότι αντίκεινται στα χρηστά συναλλακτικά ήθη τουλάχιστον οι ακόλουθες μορφές συμπεριφοράς:
 α)
 η απόκτηση εμπορικού απορρήτου χωρίς τη συγκατάθεση του κατόχου του εμπορικού απορρήτου, οσάκις διενεργείται μέσω μη εξουσιοδοτημένης πρόσβασης σε έγγραφα, αντικείμενα, υλικά, ουσίες ή ηλεκτρονικά αρχεία, ή μέσω


text:
ιδιοποίησης ή αντιγραφής εγγράφων, αντικειμένων, υλικών, ουσιών ή ηλεκτρονικών αρχείων, που βρίσκονται νομίμως υπό τον έλεγχο του κατόχου του εμπορικού απορρήτου, τα οποία περιέχουν το εμπορικό απόρρητο ή από τα οποία μπορεί να συναχθεί το εμπορικό απόρρητο·
 β)
 η χρήση ή η αποκάλυψη εμπορικού απορρήτου οσάκις πραγματοποιείται, χωρίς τη συγκατάθεση του κατόχου του εμπορικού απορρήτου, από πρόσωπο που διαπιστώνεται ότι:
 i)
 απέκτησε το εμπορικό απόρρητο κατά τρόπο που αναφέρεται στο στοιχείο α)·
 ii)
 αθέτησε συμφωνία εμπιστευτικότητας ή οποιαδήποτε άλλη υποχρέωση μη αποκάλυψης του εμπορικού απορρήτου· ή
 iii)
 αθέτησε συμβατική ή οποιαδήποτε άλλη υποχρέωση να περιορίζει τη χρήση του εμπορικού απορρήτου· και
 γ)
 η απόκτηση, η χρήση ή η γνωστοποίηση εμπορικού απορρήτου οσάκις διενεργείται από πρόσωπο το οποίο, κατά την απόκτηση, τη χρήση ή τη γνωστοποίηση, γνώριζε ή όφειλε, υπό τις περιστάσεις, να γνωρίζει ότι το εμπορικό απόρρητο αποκτήθηκε άμεσα ή έμμεσα από άλλο πρόσωπο που χρησιμοποίησε ή γνωστοποίησε το εμπορικό απόρρητο παράνομα κατά την έννοια του στοιχείου β), συμπεριλαμβανομένης της περίπτωσης στην οποία ένα πρόσωπο υποκίνησε άλλο πρόσωπο να εκτελέσει τις πράξεις που αναφέρονται στο στοιχείο β).
 4. Καμία διάταξη του παρόντος υποτμήματος δεν έχει την έννοια ότι υποχρεώνει ένα μέρος να θεωρεί ότι οποιαδήποτε από τις ακόλουθες μορφές συμπεριφοράς αντίκειται στα χρηστά συναλλακτικά ήθη:
 α)
 ανεξάρτητη ανακάλυψη ή δημιουργία της οικείας πληροφορίας από ένα πρόσωπο·
 β)
 αντίστροφη μηχανική προϊόντος από πρόσωπο που κατέχει το προϊόν νομίμως και δεν υπόκειται σε καμία νομικά ισχυρή υποχρέωση περιορισμού της απόκτησης της οικείας πληροφορίας·
 γ)
 απόκτηση, χρήση ή γνωστοποίηση πληροφοριών που απαιτείται ή επιτρέπεται από την οικεία εθνική νομοθεσία· και
 δ)
 χρήση από τους εργαζομένους της πείρας και των δεξιοτήτων που έχουν αποκτήσει νομότυπα στο σύνηθες πλαίσιο της εργασίας τους.
 5. Καμία διάταξη του παρόντος υποτμήματος δεν έχει την έννοια ότι περιορίζει την ελευθερία έκφρασης και πληροφόρησης, συμπεριλαμβανομένης της ελευθερίας των μέσων ενημέρωσης όπως προστατεύεται στη δικαιοδοσία εκάστου μέρους.
 Αρθρο 250
 Δικαστικές διαδικασίες και μέτρα αποκατάστασης αστικού δικαίου για το εμπορικό απόρρητο
 1. Τα μέρη διασφαλίζουν ότι κάθε πρόσωπο το οποίο συμμετέχει στις δικαστικές διαδικασίες αστικού δικαίου που αναφέρονται στο άρθρο 249, ή το οποίο έχει πρόσβαση σε έγγραφα τα οποία σχετίζονται με τις εν λόγω δικαστικές διαδικασίες, δεν δικαιούται να χρησιμοποιεί ή να γνωστοποιεί οποιοδήποτε εμπορικό απόρρητο ή εικαζόμενο εμπορικό απόρρητο το οποίο οι αρμόδιες δικαστικές αρχές έχουν, απαντώντας σε δεόντως αιτιολογημένη αίτηση ενδιαφερομένου, χαρακτηρίσει εμπιστευτικό και του οποίου λαμβάνει γνώση ως αποτέλεσμα της ως άνω συμμετοχής ή πρόσβασης.
 2. Στις δικαστικές διαδικασίες αστικού δικαίου που αναφέρονται στο άρθρο 249, τα μέρη μεριμνούν ώστε οι δικαστικές αρχές τους να έχουν τουλάχιστον την εξουσία:
 α)
 να διατάσσουν τη λήψη προσωρινών μέτρων για την αποτροπή της απόκτησης, της χρήσης ή της γνωστοποίησης του εμπορικού απορρήτου κατά τρόπο που αντίκειται στα χρηστά συναλλακτικά ήθη·
 β)
 να διατάσσουν τη λήψη ασφαλιστικών μέτρων για την αποτροπή της απόκτησης, της χρήσης ή της γνωστοποίησης του εμπορικού απορρήτου κατά τρόπο που αντίκειται στα χρηστά συναλλακτικά ήθη·
 γ)
 να διατάσσουν το πρόσωπο που γνώριζε ή όφειλε να γνωρίζει ότι αποκτά, χρησιμοποιεί ή γνωστοποιεί εμπορικό απόρρητο κατά τρόπο που αντίκειται στα


text:
χρηστά συναλλακτικά ήθη να καταβάλει στον κάτοχο του εμπορικού απορρήτου αποζημίωση κατάλληλη για την πραγματική ζημία που αυτός υπέστη ως αποτέλεσμα της εν λόγω απόκτησης, χρήσης ή γνωστοποίησης του εμπορικού απορρήτου·
 δ)
 να λαμβάνουν συγκεκριμένα μέτρα για τη διαφύλαξη της εμπιστευτικότητας κάθε εμπορικού απορρήτου ή εικαζόμενου εμπορικού απορρήτου που προσκομίζεται σε διαδικασία αστικού δικαίου σχετικά με την εικαζόμενη απόκτηση, χρήση και γνωστοποίηση εμπορικού απορρήτου κατά τρόπο που αντίκειται στα χρηστά συναλλακτικά ήθη· τα εν λόγω συγκεκριμένα μέτρα μπορούν να περιλαμβάνουν, σύμφωνα με την εθνική νομοθεσία του οικείου μέρους, τη δυνατότητα:
 i)
 περιορισμού της πρόσβασης σε ορισμένα έγγραφα εν όλω ή εν μέρει·
 ii)
 περιορισμού της πρόσβασης σε συνεδριάσεις και στα αντίστοιχα αρχεία ή πρακτικά τους· και
 iii)
 διάθεσης μη εμπιστευτικής εκδοχής δικαστικής απόφασης, από την οποία έχουν αφαιρεθεί ή διαγραφεί τα αποσπάσματα που περιέχουν εμπορικά απόρρητα· και
 ε)
 να επιβάλλουν κυρώσεις σε διαδίκους ή άλλα πρόσωπα που υπάγονται στη δικαιοδοσία του δικαστηρίου για την παράβαση των μέτρων αποκατάστασης ή άλλων μέτρων που διέταξε το δικαστήριο βάσει της παραγράφου 1 ή του στοιχείου δ) της παρούσας παραγράφου σχετικά με την προστασία εμπορικού απορρήτου ή εικαζόμενου εμπορικού απορρήτου που προσκομίστηκε στην οικεία δικαστική διαδικασία.
 3. Τα μέρη δεν υποχρεούνται να προβλέπουν τις δικαστικές διαδικασίες και τα μέτρα αποκατάστασης που προβλέπονται στο άρθρο 249 όταν η συμπεριφορά που αντίκειται στα χρηστά συναλλακτικά ήθη έχει ως στόχο να αποκαλύψει, σύμφωνα με την οικεία εθνική νομοθεσία τους, παράπτωμα, αξιόποινη πράξη ή παράνομη δραστηριότητα ή να εξασφαλίσει την προστασία έννομου συμφέροντος που αναγνωρίζεται από τον νόμο.
 Αρθρο 251
 Προστασία των δεδομένων που υποβάλλονται για τη εξασφάλιση άδειας κυκλοφορίας φαρμάκου στην αγορά
 1. Τα μέρη προστατεύουν τις εμπορικά εμπιστευτικές πληροφορίες που υποβάλλονται για την εξασφάλιση άδειας κυκλοφορίας φαρμάκου στην αγορά (εφεξής, «η άδεια κυκλοφορίας») από τη γνωστοποίηση σε τρίτους, εκτός εάν υπέρτερο συμφέρον υγείας ορίζει διαφορετικά. Κάθε εμπιστευτική επιχειρηματική πληροφορία προστατεύεται επίσης από αθέμιτες εμπορικές πρακτικές.
 2. Τα μέρη διασφαλίζουν ότι, για διάστημα οκτώ ετών από τη χορήγηση της πρώτης άδειας κυκλοφορίας στο οικείο μέρος, ο δημόσιος φορέας που είναι αρμόδιος για τη χορήγηση άδειας κυκλοφορίας δεν λαμβάνει υπόψη εμπιστευτικές επιχειρηματικές πληροφορίες ή τα αποτελέσματα προκλινικών μελετών ή κλινικών δοκιμών που παρέχονται στην αίτηση πρώτης άδειας κυκλοφορίας και υποβάλλονται ακολούθως από φυσικό ή νομικό πρόσωπο, δημόσιο ή ιδιωτικό, προς υποστήριξη άλλης αίτησης άδειας κυκλοφορίας φαρμάκου στην αγορά χωρίς τη ρητή συγκατάθεση του φυσικού ή νομικού προσώπου που υπέβαλε τα εν λόγω δεδομένα, εκτός εάν διεθνείς συμφωνίες αναγνωρισμένες από αμφότερα τα μέρη ορίζουν διαφορετικά.
 3. Για διάστημα δέκα ετών, αρχής γενομένης από την ημερομηνία χορήγησης της πρώτης άδειας κυκλοφορίας στο οικείο μέρος, άδεια κυκλοφορίας η οποία χορηγείται για οποιαδήποτε μεταγενέστερη αίτηση βασισμένη στα αποτελέσματα προκλινικών μελετών ή κλινικών δοκιμών προβλεπόμενων στην πρώτη άδεια κυκλοφορίας δεν επιτρέπει την κυκλοφορία φαρμάκου στην αγορά, εκτός εάν ο μεταγενέστερος αιτών υποβάλει τα δικά του αποτελέσματα προκλινικών μελετών ή κλινικών δοκιμών (ή τα αποτελέσματα προκλινικών μελετών ή κλινικών δοκιμών που χρησιμοποιήθηκαν με τη συγκατάθεση του μέρους που παρείχε τις εν λόγω πληροφορίες) εκπληρώνοντας τις ίδιες απαιτήσεις με τον πρώτο αιτούντα.
 Προϊόντα τα οποία


text:
δεν συμμορφώνονται με τις απαιτήσεις που καθορίζονται στην παρούσα παράγραφο δεν τίθενται σε κυκλοφορία στην αγορά.
 4. Επιπλέον, η δεκαετής περίοδος που αναφέρεται στην παράγραφο 3 παρατείνεται σε 11 το πολύ έτη εάν, κατά τα πρώτα οκτώ έτη από την εξασφάλιση της άδειας, ο κάτοχος της άδειας εξασφαλίσει άδεια για μία ή περισσότερες νέες θεραπευτικές ενδείξεις οι οποίες κρίνεται ότι συνεπάγονται σημαντικά κλινικά οφέλη σε σύγκριση με υφιστάμενες θεραπείες.
 Αρθρο 252
 Προστασία των δεδομένων σχετικά με φυτοπροστατευτικά προϊόντα
 1. Τα μέρη αναγνωρίζουν προσωρινό δικαίωμα στον κάτοχο έκθεσης δοκιμής ή μελέτης που υποβάλλεται για πρώτη φορά με σκοπό την εξασφάλιση άδειας κυκλοφορίας φυτοπροστατευτικού προϊόντος. Στο διάστημα αυτό, η έκθεση δοκιμής ή μελέτης δεν χρησιμοποιείται προς όφελος οποιουδήποτε προσώπου αποβλέπει στην εξασφάλιση άδειας κυκλοφορίας φυτοπροστατευτικού προϊόντος, εκτός εάν παρέχεται η ρητή συγκατάθεση του πρώτου κατόχου. Στο παρόν υποτμήμα, το εν λόγω προσωρινό δικαίωμα αναφέρεται ως «προστασία των δεδομένων».
 2. Η έκθεση δοκιμής ή μελέτης που αναφέρεται στην παράγραφο 1 πληροί τις ακόλουθες προϋποθέσεις:
 α)
 είναι απαραίτητη για την άδεια ή την τροποποίηση άδειας, προκειμένου να επιτραπεί η χρήση σε άλλες καλλιέργειες· και
 β)
 έχει πιστοποιηθεί ως σύμφωνη προς τις αρχές ορθής εργαστηριακής πρακτικής ή ορθής πειραματικής πρακτικής.
 3. Η χρονική περίοδος προστασίας των δεδομένων είναι δέκα τουλάχιστον έτη από την πρώτη άδεια που χορήγησε η αρμόδια αρχή στο οικείο μέρος. Για τα φυτοπροστατευτικά προϊόντα χαμηλού κινδύνου, η περίοδος προστασίας των δεδομένων μπορεί να παραταθεί σε 13 έτη.
 4. Οι περίοδοι που αναφέρονται στην παράγραφο 3 παρατείνονται κατά τρεις μήνες για κάθε επέκταση της άδειας για χρήσεις ήσσονος σημασίας, εάν οι αιτήσεις για τις άδειες αυτές υποβληθούν από τον κάτοχο της άδειας το αργότερο πέντε έτη μετά την πρώτη άδεια που χορηγήθηκε από την αρμόδια αρχή. Το σύνολο της περιόδου προστασίας των δεδομένων δεν μπορεί σε καμία περίπτωση να υπερβαίνει τα 13 έτη. Για φυτοπροστατευτικά προϊόντα χαμηλού κινδύνου, η συνολική περίοδος προστασίας των δεδομένων δεν μπορεί σε καμία περίπτωση να υπερβαίνει τα 15 έτη.
 Ως «χρήση ήσσονος σημασίας» νοείται η χρήση στην επικράτεια ενός μέρους φυτοπροστατευτικού προϊόντος σε φυτά ή φυτικά προϊόντα τα οποία δεν καλλιεργούνται ευρέως στο εν λόγω μέρος ή τα οποία καλλιεργούνται ευρέως για την αντιμετώπιση έκτακτης φυτοπροστατευτικής ανάγκης.
 5. Μια δοκιμή ή μια μελέτη προστατεύεται επίσης εάν είναι απαραίτητη για την ανανέωση ή την επανεξέταση άδειας. Σε τέτοιες περιπτώσεις, η περίοδος προστασίας των δεδομένων είναι 30 μήνες.
 6. Τα μέρη θεσπίζουν μέτρα που υποχρεώνουν τον αιτούντα και τους κατόχους προηγούμενων αδειών, οι οποίοι είναι εγκατεστημένοι στις αντίστοιχες επικράτειες των μερών, να ανταλλάσσουν αποκλειστικές πληροφορίες για την αποφυγή της επανάληψης δοκιμών σε σπονδυλωτά ζώα.
 Υποτμήμα VII
 Φυτικές ποικιλίες
 Αρθρο 253
 Φυτικές ποικιλίες
 1. Τα μέρη προστατεύουν τα δικαιώματα φυτικών ποικιλιών σύμφωνα με τη διεθνή σύμβαση για την προστασία των νέων ποικιλιών φυτών (σύμβαση UPOV), συμπεριλαμβανομένων των εξαιρέσεων από τα δικαιώματα δημιουργού νέων ποικιλιών φυτών, όπως προβλέπεται στο άρθρο 15 της εν λόγω σύμβασης, και συνεργάζονται για την προώθηση και ενίσχυση των εν λόγω δικαιωμάτων.
 2. Για τη Δημοκρατία της Αρμενίας, το παρόν άρθρο ισχύει το αργότερο τρία έτη από την


text:
έναρξη ισχύος της παρούσας συμφωνίας.
 Τμήμα Γ
 Επιβολή των δικαιωμάτων διανοητικής ιδιοκτησίας
 Υποτμήμα Ι
 Γενικές διατάξεις
 Αρθρο 254
 Γενικές υποχρεώσεις
 1. Τα μέρη επιβεβαιώνουν εκ νέου τις δεσμεύσεις που έχουν αναλάβει βάσει της συμφωνίας TRIPS και ιδίως του μέρους III αυτής. Τα μέρη προβλέπουν τα συμπληρωματικά μέτρα, τις διαδικασίες και τα μέτρα αποκατάστασης που παρατίθενται στο παρόν τμήμα και τα οποία είναι αναγκαία για τη διασφάλιση της επιβολής των δικαιωμάτων διανοητικής ιδιοκτησίας. Τα εν λόγω μέτρα, διαδικασίες και μέτρα αποκατάστασης είναι θεμιτά και δίκαια, δεν είναι αδικαιολόγητα πολύπλοκα και δαπανηρά και δεν προβλέπουν μη ρεαλιστικές προθεσμίες ούτε συνεπάγονται αδικαιολόγητες καθυστερήσεις.
 2. Τα μέτρα, οι διαδικασίες και τα μέτρα αποκατάστασης που προβλέπονται στην παράγραφο 1 είναι αποτελεσματικά, αναλογικά και αποτρεπτικά και εφαρμόζονται κατά τρόπο ώστε να αποτρέπεται η δημιουργία εμποδίων στο νόμιμο εμπόριο και να προβλέπονται εγγυήσεις κατά της κατάχρησής τους.
 3. Για τους σκοπούς του υποτμήματος II του παρόντος τμήματος, η έννοια των «δικαιωμάτων διανοητικής ιδιοκτησίας» περιλαμβάνει τουλάχιστον τα εξής:
 α)
 δικαιώματα δημιουργού·
 β)
 συγγενή δικαιώματα των δικαιωμάτων δημιουργού·
 γ)
 δικαίωμα ειδικής φύσης (sui generis) του κατασκευαστή βάσης δεδομένων·
 δ)
 δικαιώματα του δημιουργού τοπογραφιών προϊόντων ημιαγωγών·
 ε)
 δικαιώματα κατόχων εμπορικών σημάτων·
 στ)
 δικαιώματα επί σχεδίων ή υποδειγμάτων·
 ζ)
 δικαιώματα ευρεσιτεχνίας, συμπεριλαμβανομένων δικαιωμάτων που απορρέουν από συμπληρωματικά πιστοποιητικά προστασίας·
 η)
 γεωγραφικές ενδείξεις·
 θ)
 δικαιώματα επί υποδειγμάτων χρησιμότητας·
 ι)
 δικαιώματα επί φυτικών ποικιλιών· και
 ια)
 εμπορικές επωνυμίες, εφόσον προστατεύονται από αποκλειστικά δικαιώματα στην οικεία εγχώρια νομοθεσία.
 Το εμπορικό απόρρητο δεν εμπίπτει στο πεδίο εφαρμογής του παρόντος τμήματος. Η επιβολή του εμπορικού απορρήτου εξετάζεται στο άρθρο 250.
 Αρθρο 255
 Επιλέξιμοι αιτούντες
 Τα μέρη αναγνωρίζουν ως πρόσωπα που έχουν δικαίωμα να ζητούν την εφαρμογή των μέτρων, των διαδικασιών και των μέτρων αποκατάστασης που αναφέρονται στο παρόν τμήμα και στο μέρος III της συμφωνίας TRIPS:
 α)
 τους κατόχους δικαιωμάτων διανοητικής ιδιοκτησίας, σύμφωνα με τις διατάξεις της ισχύουσας νομοθεσίας·
 β)
 κάθε άλλο πρόσωπο που έχει εξουσιοδοτηθεί να χρησιμοποιεί τα εν λόγω δικαιώματα, ιδίως τους κατόχους άδειας εκμετάλλευσης, εφόσον το επιτρέπουν οι διατάξεις της εθνικής νομοθεσίας και σύμφωνα με αυτές·
 γ)
 τους οργανισμούς συλλογικής διαχείρισης δικαιωμάτων διανοητικής ιδιοκτησίας στους οποίους αναγνωρίζεται τακτικά το δικαίωμα να εκπροσωπούν κατόχους δικαιωμάτων διανοητικής ιδιοκτησίας, εφόσον το επιτρέπει η εφαρμοστέα νομοθεσία και σύμφωνα με αυτή· και
 δ)
 τους οργανισμούς προάσπισης επαγγελματικών συμφερόντων στους οποίους αναγνωρίζεται τακτικά το δικαίωμα να εκπροσωπούν τους κατόχους δικαιωμάτων διανοητικής ιδιοκτησίας, εφόσον το επιτρέπει η εφαρμοστέα νομοθεσία και σύμφωνα με αυτή.
 Υποτμήμα ΙΙ
 Αστικές κυρώσεις
 Αρθρο 256
 Μέτρα διαφύλαξης των αποδεικτικών στοιχείων
 1. Τα μέρη διασφαλίζουν ότι, ακόμη και πριν από την εξέταση της υπόθεσης επί της ουσίας, οι αρμόδιες δικαστικές αρχές δύνανται, κατόπιν αιτήματος του διαδίκου που προσκόμισε ευλόγως διαθέσιμα αποδεικτικά στοιχεία προς τεκμηρίωση των ισχυρισμών του περί προσβολής ή επικείμενης προσβολής του οικείου δικαιώματος διανοητικής ιδιοκτησίας, να διατάσσουν την άμεση και αποτελεσματική λήψη προσωρινών μέτρων για τη διαφύλαξη των σχετικών αποδεικτικών στοιχείων που αφορούν την εικαζόμενη προσβολή, με την επιφύλαξη της προστασίας εμπιστευτικών πληροφοριών.
 2. Τα προσωρινά μέτρα που αναφέρονται στην παράγραφο 1 μπορούν να περιλαμβάνουν τη λεπτομερή περιγραφή, με ή χωρίς λήψη δειγμάτων, ή την


text:
πραγματική κατάσχεση των προβαλλόμενων ως παράνομων εμπορευμάτων και, εφόσον ενδείκνυται, των υλικών και εργαλείων που χρησιμοποιήθηκαν για την παραγωγή ή τη διανομή των εμπορευμάτων αυτών, καθώς και των σχετικών εγγράφων. Τα εν λόγω μέτρα λαμβάνονται, εφόσον απαιτείται, χωρίς να έχει προηγηθεί ακρόαση του αντιδίκου, ιδίως όταν κάθε καθυστέρηση ενδέχεται να προκαλέσει ανεπανόρθωτη ζημία στον κάτοχο του δικαιώματος ή όταν υπάρχει αποδεδειγμένος κίνδυνος καταστροφής των αποδεικτικών στοιχείων. Ο αντίδικος δικαιούται να ακουστεί εντός εύλογου χρονικού διαστήματος.
 Αρθρο 257
 Δικαίωμα ενημέρωσης
 1. Τα μέρη διασφαλίζουν ότι, κατά την εκδίκαση αστικών υποθέσεων προσβολής δικαιώματος διανοητικής ιδιοκτησίας και κατόπιν αιτιολογημένου και αναλογικού αιτήματος του προσφεύγοντος, οι αρμόδιες δικαστικές αρχές δύνανται να διατάσσουν τον παραβάτη ή οποιοδήποτε άλλο πρόσωπο μετέχει στη διαφορά ή μάρτυρα να παράσχει πληροφορίες σχετικά με την καταγωγή και τα δίκτυα διανομής των εμπορευμάτων ή των υπηρεσιών που προσβάλλουν το δικαίωμα διανοητικής ιδιοκτησίας.
 Για τους σκοπούς της παρούσας παραγράφου, ως «οποιοδήποτε άλλο πρόσωπο» νοείται πρόσωπο:
 α)
 για το οποίο διαπιστώθηκε ότι διατηρεί τα παράνομα εμπορεύματα στην κατοχή του σε εμπορική κλίμακα·
 β)
 το οποίο διαπιστώθηκε ότι χρησιμοποιεί τις παράνομες υπηρεσίες σε εμπορική κλίμακα·
 γ)
 το οποίο διαπιστώθηκε ότι παρέχει, σε εμπορική κλίμακα, υπηρεσίες χρησιμοποιούμενες σε δραστηριότητες που προσβάλλουν δικαιώματα· ή
 δ)
 υποδείχθηκε, από το πρόσωπο που αναφέρεται στην παρούσα παράγραφο, ως εμπλεκόμενο στην παραγωγή, την κατασκευή ή τη διανομή των εμπορευμάτων ή στην παροχή των υπηρεσιών.
 Οι πληροφορίες που αναφέρονται στην παρούσα παράγραφο περιλαμβάνουν, κατά περίπτωση:
 α)
 τα ονοματεπώνυμα και τις διευθύνσεις των παραγωγών, των κατασκευαστών, των διανομέων, των προμηθευτών και άλλων προηγούμενων κατόχων των εμπορευμάτων ή των υπηρεσιών, καθώς και των χονδρεμπόρων και των εμπόρων λιανικής για τους οποίους προορίζονταν· και
 β)
 τις πληροφορίες όσον αφορά τις ποσότητες που παρήχθησαν, κατασκευάστηκαν, παραδόθηκαν, παρελήφθησαν ή παραγγέλθηκαν, καθώς και το τίμημα που εισπράχθηκε για τα εν λόγω εμπορεύματα ή υπηρεσίες.
 2. Το παρόν άρθρο εφαρμόζεται με την επιφύλαξη άλλων κανονιστικών διατάξεων οι οποίες:
 α)
 παρέχουν στον δικαιούχο δικαιώματα πληρέστερης ενημέρωσης·
 β)
 διέπουν τη χρήση, στο πλαίσιο αστικής ή ποινικής διαδικασίας, των πληροφοριών που γνωστοποιούνται βάσει του παρόντος άρθρου·
 γ)
 διέπουν την ευθύνη για καταχρηστική άσκηση του δικαιώματος ενημέρωσης·
 δ)
 παρέχουν τη δυνατότητα άρνησης παροχής πληροφοριών που θα υποχρέωναν το πρόσωπο που αναφέρεται στην παράγραφο 1 να παραδεχθεί τη συμμετοχή του ιδίου ή στενών συγγενών του σε προσβολή δικαιώματος διανοητικής ιδιοκτησίας· ή
 ε)
 διέπουν την προστασία του εμπιστευτικού χαρακτήρα των πηγών πληροφοριών ή την επεξεργασία δεδομένων προσωπικού χαρακτήρα.
 Αρθρο 258
 Προσωρινά και προληπτικά μέτρα
 1. Τα μέρη διασφαλίζουν ότι οι δικαστικές αρχές δύνανται, κατόπιν αιτήματος του προσφεύγοντος, να εκδίδουν κατά του εικαζόμενου παραβάτη προσωρινή διαταγή με σκοπό να αποτραπεί οποιαδήποτε επικείμενη προσβολή δικαιώματος διανοητικής ιδιοκτησίας. Οι δικαστικές αρχές δύνανται επίσης να απαγορεύουν, προσωρινά και, κατά περίπτωση, υπό την προϋπόθεση επαναληπτικής καταβολής προστίμου στις περιπτώσεις που προβλέπεται από την εθνική νομοθεσία, τη συνέχιση των εικαζόμενων προσβολών του εν λόγω δικαιώματος ή να εξαρτήσουν τη συνέχιση της εν λόγω προσβολής από την καταβολή εγγύησης με σκοπό να διασφαλιστεί η αποζημίωση του δικαιούχου. Μπορεί επίσης να εκδίδεται προσωρινή διαταγή υπό τους ιδίους όρους κατά ενδιαμέσου οι υπηρεσίες


text:
του οποίου χρησιμοποιούνται από τρίτο για την προσβολή δικαιώματος διανοητικής ιδιοκτησίας.
 2. Προσωρινή διαταγή μπορεί επίσης να εκδοθεί με σκοπό την κατάσχεση ή την απόδοση εμπορευμάτων για τα οποία υπάρχουν υπόνοιες ότι προσβάλλουν δικαίωμα διανοητικής ιδιοκτησίας, προκειμένου να εμποδιστεί η είσοδος ή η κυκλοφορία τους στους εμπορικούς διαύλους.
 3. Σε περίπτωση εικαζόμενης προσβολής που διαπράττεται σε εμπορική κλίμακα, τα μέρη διασφαλίζουν ότι οι αρμόδιες δικαστικές αρχές δύνανται να διατάσσουν, εφόσον ο προσφεύγων αποδεικνύει την ύπαρξη περιστάσεων που είναι δυνατόν να θέσουν σε κίνδυνο την καταβολή αποζημίωσης, την προληπτική κατάσχεση των κινητών και ακίνητων περιουσιακών στοιχείων του εικαζόμενου παραβάτη, συμπεριλαμβανομένης της δέσμευσης των τραπεζικών λογαριασμών και άλλων περιουσιακών στοιχείων του. Προς τούτο, οι αρμόδιες αρχές δύνανται να ζητούν την κοινοποίηση τραπεζικών, χρηματοοικονομικών ή εμπορικών εγγράφων ή την απαιτούμενη πρόσβαση στις σχετικές πληροφορίες.
 Αρθρο 259
 Διορθωτικά μέτρα
 1. Τα μέρη διασφαλίζουν ότι οι αρμόδιες δικαστικές αρχές δύνανται να διατάσσουν, κατόπιν αιτήματος του προσφεύγοντος και με την επιφύλαξη της αποζημίωσης που οφείλεται στον δικαιούχο λόγω της προσβολής του δικαιώματος, και αυτό χωρίς κανενός είδους αποζημίωση, τουλάχιστον την οριστική απομάκρυνση από τους εμπορικούς διαύλους, ή την καταστροφή, των εμπορευμάτων για τα οποία διαπιστώθηκε ότι προσβάλλουν δικαίωμα διανοητικής ιδιοκτησίας. Κατά περίπτωση, οι αρμόδιες δικαστικές αρχές δύνανται επίσης να διατάσσουν την καταστροφή των υλικών και των εργαλείων που χρησιμοποιήθηκαν κυρίως για τη δημιουργία ή την κατασκευή των εν λόγω εμπορευμάτων.
 2. Οι δικαστικές αρχές των μερών έχουν την εξουσία να διατάσσουν την εκτέλεση των μέτρων που προβλέπονται στην παράγραφο 1 με δαπάνες του παραβάτη, εκτός εάν ειδικοί λόγοι συνηγορούν για το αντίθετο.
 Αρθρο 260
 Δικαστικές εντολές
 Τα μέρη διασφαλίζουν ότι, όταν εκδοθεί δικαστική απόφαση με την οποία διαπιστώνεται προσβολή δικαιώματος διανοητικής ιδιοκτησίας, οι δικαστικές αρχές δύνανται να απαγορεύουν στον παραβάτη καθώς και σε κάθε ενδιάμεσο, του οποίου οι υπηρεσίες χρησιμοποιούνται από τρίτο για την προσβολή δικαιώματος διανοητικής ιδιοκτησίας, τη συνέχιση της εν λόγω προσβολής στο μέλλον.
 Αρθρο 261
 Εναλλακτικά μέτρα
 Τα μέρη δύνανται να προβλέπουν ότι, σε κατάλληλες περιπτώσεις και κατόπιν αιτήματος του προσώπου κατά του οποίου ενδέχεται να ληφθούν τα μέτρα που προβλέπονται στο άρθρο 259 ή στο άρθρο 260, οι αρμόδιες δικαστικές αρχές δύνανται να διατάσσουν την καταβολή χρηματικής αποζημίωσης στον ζημιωθέντα αντί της εφαρμογής των μέτρων που προβλέπονται στα ως άνω άρθρα. Η χρηματική αποζημίωση καταβάλλεται εάν το πρόσωπο κατά του οποίου ενδέχεται να επιβληθούν τα εν λόγω μέτρα ενήργησε άνευ δόλου και αμέλειας και εάν η εκτέλεση των μέτρων που προβλέπονται στα άρθρα 259 και 260 θα προκαλέσει στο εν λόγω πρόσωπο δυσανάλογη βλάβη και η χρηματική αποζημίωση του ζημιωθέντος φαίνεται εύλογα ικανοποιητική.
 Αρθρο 262
 Αποζημίωση
 1. Τα μέρη διασφαλίζουν ότι οι δικαστικές αρχές, κατόπιν αίτησης του ζημιωθέντος, καταδικάζουν τον παραβάτη ο οποίος προέβη σε προσβολή του δικαιώματος εν γνώσει του, ή ενώ υπήρχαν βάσιμοι λόγοι για να γνωρίζει ότι προσβάλλει το δικαίωμα, να καταβάλει στον κάτοχο του δικαιώματος αποζημίωση αντίστοιχη προς την πραγματική ζημία που υπέστη ο κάτοχος του δικαιώματος συνεπεία της προσβολής. Όταν οι δικαστικές αρχές καθορίζουν την αποζημίωση:
 α)
 λαμβάνουν υπόψη όλα τα συναφή ζητήματα, όπως τις αρνητικές οικονομικές


text:
συνέπειες, συμπεριλαμβανομένου του διαφυγόντος κέρδους, τις οποίες υπέστη ο ζημιωθείς και τα τυχόν αδικαιολόγητα κέρδη που αποκόμισε ο παραβάτης και, εφόσον ενδείκνυται, άλλα στοιχεία, πέραν των οικονομικών, όπως την ηθική βλάβη που προκάλεσε στον δικαιούχο η προσβολή του δικαιώματος· ή
 β)
 εναλλακτικά προς το στοιχείο α), δύνανται, εφόσον ενδείκνυται, να καθορίζουν την αποζημίωση ως κατ’ αποκοπή ποσό βάσει στοιχείων όπως τουλάχιστον το ύψος των δικαιωμάτων ή λοιπών αμοιβών που θα οφείλονταν αν ο παραβάτης είχε ζητήσει την άδεια να χρησιμοποιεί το επίμαχο δικαίωμα διανοητικής ιδιοκτησίας.
 2. Εάν ο παραβάτης προέβη στην προσβολή δικαιώματος διανοητικής ιδιοκτησίας εν αγνοία του ή ενώ δεν υπήρχαν βάσιμοι λόγοι για να γνωρίζει ότι προσβάλλει το δικαίωμα, τα μέρη μπορούν να προβλέψουν τη δυνατότητα των δικαστικών αρχών να διατάσσουν υπέρ του ζημιωθέντος την ανάκτηση των κερδών ή την καταβολή αποζημίωσης, η οποία μπορεί να είναι προκαθορισμένη.
 Αρθρο 263
 Δικαστικά έξοδα
 Τα μέρη διασφαλίζουν ότι τα εύλογα και αναλογικά δικαστικά έξοδα και οι λοιπές δαπάνες στις οποίες προέβη ο διάδικος που κέρδισε τη δίκη βαρύνουν, κατά κανόνα, τον ηττηθέντα διάδικο, εκτός εάν λόγοι επιείκειας δεν επιτρέπουν κάτι τέτοιο.
 Αρθρο 264
 Δημοσίευση δικαστικών αποφάσεων
 Τα μέρη διασφαλίζουν ότι, στις δικαστικές διαδικασίες που κινούνται για προσβολή δικαιώματος διανοητικής ιδιοκτησίας, οι δικαστικές αρχές δύνανται να διατάσσουν, κατόπιν αιτήματος του προσφεύγοντος και με δαπάνες του παραβάτη, πρόσφορα μέτρα για τη διάδοση των πληροφοριών που αφορούν την απόφαση, συμπεριλαμβανομένης της ανάρτησης της απόφασης καθώς και της πλήρους ή μερικής δημοσίευσής της.
 Αρθρο 265
 Τεκμήριο διανοητικής ιδιοκτησίας ή κατοχής συγγενών δικαιωμάτων
 Τα μέρη αναγνωρίζουν ότι, για τους σκοπούς της εφαρμογής των μέτρων, των διαδικασιών και των μέτρων αποκατάστασης που προβλέπονται στο παρόν τμήμα, αρκεί το όνομα του δημιουργού λογοτεχνικού ή καλλιτεχνικού έργου να εμφανίζεται στο έργο κατά τον συνήθη τρόπο προκειμένου ο εν λόγω δημιουργός να θεωρείται δημιουργός, εκτός εάν υπάρχουν αποδείξεις περί του αντιθέτου, και να δικαιούται, ως εκ τούτου, να κινήσει διαδικασία για την προσβολή του δικαιώματός του.
 Υποτμήμα III
 Επιβολή στα σύνορα
 Αρθρο 266
 Επιβολή στα σύνορα
 1. Κατά την εφαρμογή των συνοριακών μέτρων για την επιβολή των δικαιωμάτων διανοητικής ιδιοκτησίας, τα μέρη διασφαλίζουν τη συνεκτικότητα με τις υποχρεώσεις που υπέχουν βάσει της συμφωνίας ΓΣΔΕ 1994 και της συμφωνίας TRIPS.
 2. Για τη διασφάλιση αποτελεσματικής προστασίας των δικαιωμάτων διανοητικής ιδιοκτησίας στο τελωνειακό έδαφος των μερών, οι αρμόδιες τελωνειακές αρχές τους υιοθετούν ευρύ φάσμα προσεγγίσεων για τον εντοπισμό αποστολών φορτίων που περιέχουν εμπορεύματα για τα οποία υπάρχουν υπόνοιες προσβολής δικαιωμάτων διανοητικής ιδιοκτησίας κατά την έννοια των παραγράφων 3 και 4. Οι προσεγγίσεις αυτές περιλαμβάνουν τεχνικές ανάλυσης κινδύνου οι οποίες βασίζονται, μεταξύ άλλων, σε πληροφορίες που παρέχονται από τους κατόχους δικαιωμάτων, σε πληροφορίες που έχουν συγκεντρωθεί εκ των προτέρων και σε επιθεωρήσεις φορτίων.
 3. Οι τελωνειακές αρχές εκάστου μέρους λαμβάνουν μέτρα, κατόπιν αιτήματος των κατόχων δικαιωμάτων, για την παρακράτηση ή την αναβολή της παράδοσης των εμπορευμάτων που τελούν υπό τελωνειακό έλεγχο για τα οποία υπάρχουν υπόνοιες ότι προσβάλλουν εμπορικά σήματα, δικαιώματα δημιουργού και συγγενή δικαιώματα, γεωγραφικές ενδείξεις, διπλώματα ευρεσιτεχνίας, υποδείγματα χρησιμότητας, βιομηχανικά σχέδια ή υποδείγματα, τοπογραφίες ολοκληρωμένων κυκλωμάτων και δικαιώματα φυτικών ποικιλιών.


text:
4. Το αργότερο τρία έτη μετά την έναρξη ισχύος της παρούσας συμφωνίας, τα μέρη ξεκινούν συζητήσεις σχετικά με τα δικαιώματα των αρμόδιων τελωνειακών αρχών τους να λαμβάνουν μέτρα, με δική τους πρωτοβουλία, για την παρακράτηση ή την αναβολή της παράδοσης εμπορευμάτων που τελούν υπό τελωνειακό έλεγχο για τα οποία υπάρχουν υπόνοιες ότι προσβάλλουν εμπορικά σήματα, δικαιώματα δημιουργού και συγγενή δικαιώματα, γεωγραφικές ενδείξεις, διπλώματα ευρεσιτεχνίας, υποδείγματα χρησιμότητας, βιομηχανικά σχέδια ή υποδείγματα, τοπογραφίες ολοκληρωμένων κυκλωμάτων και δικαιώματα φυτικών ποικιλιών.
 5. Κατά παρέκκλιση της παραγράφου 3, ένα μέρος δύναται, αλλά δεν υποχρεούται, να αποφασίσει να εφαρμόσει τα εν λόγω μέτρα σε εισαγωγές εμπορευμάτων που διατίθενται στην αγορά άλλης χώρας από τον κάτοχο του δικαιώματος ή με τη συγκατάθεση αυτού.
 6. Τα μέρη συμφωνούν να συνεργάζονται όσον αφορά το διεθνές εμπόριο προϊόντων για τα οποία υπάρχουν υπόνοιες ότι προσβάλλουν δικαιώματα διανοητικής ιδιοκτησίας. Για τον σκοπό αυτό, έκαστο μέρος καθορίζει σημείο επαφής στην τελωνειακή διοίκησή του και ενημερώνει σχετικά το άλλο μέρος. Η εν λόγω συνεργασία περιλαμβάνει την ανταλλαγή πληροφοριών όσον αφορά μηχανισμούς λήψης πληροφοριών από κατόχους δικαιωμάτων, βέλτιστων πρακτικών και εμπειριών σχετικά με στρατηγικές διαχείρισης των κινδύνων, καθώς και πληροφοριών για τον εντοπισμό αποστολών για τις οποίες υπάρχουν υπόνοιες ότι περιλαμβάνουν παράνομα εμπορεύματα. Οι πληροφορίες παρέχονται κατά τρόπο που τηρεί πλήρως τις διατάξεις για την προστασία των δεδομένων προσωπικού χαρακτήρα οι οποίες εφαρμόζονται στην επικράτεια εκάστου μέρους.
 7. Με την επιφύλαξη άλλων μορφών συνεργασίας, το πρωτόκολλο ΙΙ για την αμοιβαία διοικητική συνδρομή σε τελωνειακά ζητήματα εφαρμόζεται για τους σκοπούς της επιβολής στα σύνορα των δικαιωμάτων διανοητικής ιδιοκτησίας.
 8. Με την επιφύλαξη της γενικής αρμοδιότητας της επιτροπής εταιρικής σχέσης, η υποεπιτροπή τελωνειακών θεμάτων η οποία προβλέπεται στο άρθρο 126 είναι υπεύθυνη να διασφαλίζει την ορθή λειτουργία και εφαρμογή του παρόντος τμήματος, καθορίζοντας τις προτεραιότητες και προβλέποντας κατάλληλες διαδικασίες για τη συνεργασία μεταξύ των αρμόδιων αρχών των μερών.
 Υποτμήμα IV
 Άλλες διατάξεις περί επιβολής
 Αρθρο 267
 Κώδικες δεοντολογίας
 1. Έκαστο μέρος ενθαρρύνει:
 α)
 την εκπόνηση κωδίκων δεοντολογίας από εμπορικές ή επαγγελματικές ενώσεις ή οργανώσεις με σκοπό τη συνεισφορά στην επιβολή των δικαιωμάτων διανοητικής ιδιοκτησίας· και
 β)
 την υποβολή στις αρμόδιες αρχές εκάστου μέρους σχεδίων κωδίκων δεοντολογίας και τυχόν αξιολογήσεων της εφαρμογής των εν λόγω κωδίκων δεοντολογίας.
 Αρθρο 268
 Συνεργασία
 1. Τα μέρη συνεργάζονται με σκοπό την υποστήριξη της εφαρμογής των δεσμεύσεων και των υποχρεώσεων που προβλέπονται στο παρόν κεφάλαιο.
 2. Οι τομείς συνεργασίας των μερών περιλαμβάνουν ενδεικτικά τις ακόλουθες δραστηριότητες:
 α)
 ανταλλαγή πληροφοριών σχετικά με το νομικό πλαίσιο που αφορά τα δικαιώματα διανοητικής ιδιοκτησίας και τους σχετικούς κανόνες προστασίας και επιβολής καθώς και ανταλλαγή εμπειριών στην Ευρωπαϊκή Ένωση και στη Δημοκρατία της Αρμενίας σχετικά με τη νομοθετική πρόοδο στους εν λόγω τομείς·
 β)
 ανταλλαγή εμπειριών και πληροφοριών σχετικά με την επιβολή των δικαιωμάτων διανοητικής ιδιοκτησίας·
 γ)
 ανταλλαγή εμπειριών σχετικά με την επιβολή των δικαιωμάτων διανοητικής ιδιοκτησίας από τις τελωνειακές αρχές, την αστυνομία και τους διοικητικούς και δικαστικούς φορείς σε κεντρικό και τοπικό επίπεδο·
 δ)
 συντονισμό δράσεων για την πρόληψη εξαγωγών προϊόντων που αποτελούν αντικείμενο παραποίησης/απομίμησης, μεταξύ άλλων και με τρίτες χώρες·
 ε)
 ανάπτυξη ικανοτήτων και ανταλλαγή


text:
και κατάρτιση προσωπικού·
 στ)
 προώθηση και διάδοση πληροφοριών σχετικά με τα δικαιώματα διανοητικής ιδιοκτησίας, μεταξύ άλλων στις επιχειρήσεις και στην κοινωνία των πολιτών, καθώς και ευαισθητοποίηση τόσο των καταναλωτών όσο και των κατόχων δικαιωμάτων σχετικά με ζητήματα δικαιωμάτων διανοητικής ιδιοκτησίας·
 ζ)
 ενίσχυση της θεσμικής συνεργασίας, για παράδειγμα μεταξύ υπηρεσιών διανοητικής ιδιοκτησίας των μερών· και
 η)
 ενεργό προώθηση πρωτοβουλιών ευαισθητοποίησης και εκπαίδευσης του ευρύτερου κοινού σχετικά με τις πολιτικές για τα δικαιώματα διανοητικής ιδιοκτησίας, μεταξύ άλλων με τη διαμόρφωση αποτελεσματικών στρατηγικών για τον εντοπισμό των βασικών ακροατηρίων και την κατάρτιση ενημερωτικών προγραμμάτων για την περαιτέρω ευαισθητοποίηση των καταναλωτών και των μέσων ενημέρωσης σχετικά με τις επιπτώσεις των προσβολών των δικαιωμάτων διανοητικής ιδιοκτησίας, στις οποίες περιλαμβάνονται ο κίνδυνος για την υγεία και την ασφάλεια και η σύνδεση με το οργανωμένο έγκλημα.
 3. Με την επιφύλαξη των παραγράφων 1 και 2 και συμπληρωματικά προς αυτές, τα μέρη διεξάγουν αποτελεσματικό διάλογο, κατά περίπτωση, σχετικά με θέματα διανοητικής ιδιοκτησίας (εφεξής «ο διάλογος ΔΙ») για την εξέταση ζητημάτων που σχετίζονται με την προστασία και την επιβολή των δικαιωμάτων διανοητικής ιδιοκτησίας που καλύπτονται από το παρόν κεφάλαιο, καθώς και οποιουδήποτε άλλου σχετικού ζητήματος.
 ΚΕΦΑΛΑΙΟ 8
 Δημόσιες συμβάσεις
 Αρθρο 269
 Σχέση με τη συμφωνία του ΠΟΕ περί δημοσίων συμβάσεων
 Τα μέρη επιβεβαιώνουν αμοιβαίως τα δικαιώματα και τις υποχρεώσεις τους βάσει της αναθεωρημένης συμφωνίας για τις δημόσιες συμβάσεις του 2012 (26) (εφεξής, «η συμφωνία του ΠΟΕ περί δημοσίων συμβάσεων»). Τα εν λόγω δικαιώματα και οι εν λόγω υποχρεώσεις που καθιερώνονται από τη συμφωνία του ΠΟΕ περί δημοσίων συμβάσεων, συμπεριλαμβανομένων των προδιαγραφών εκάστου μέρους οι οποίες καθορίζονται στα αντίστοιχα παραρτήματά τους στο προσάρτημα I, ενσωματώνονται στην παρούσα συμφωνία και υπόκεινται σε διμερή διευθέτηση διαφορών κατά τα προβλεπόμενα στο κεφάλαιο 13.
 Αρθρο 270
 Πρόσθετο πεδίο εφαρμογής
 1. Τα μέρη εφαρμόζουν τηρουμένων των αναλογιών τις διατάξεις των άρθρων I έως IV, VI έως XV, XVI.1 έως XVI.3, XVII και XVIII της συμφωνίας του ΠΟΕ περί δημοσίων συμβάσεων στις δημόσιες συμβάσεις που καλύπτονται από το παράρτημα XI της παρούσας συμφωνίας.
 2. Η επιτροπή εταιρικής σχέσης δύναται να αποφασίζει την τροποποίηση του παραρτήματος XI της παρούσας συμφωνίας. Όσον αφορά τη διαδικασία τροποποίησης ή διόρθωσης του εν λόγω παραρτήματος από ένα μέρος, τα μέρη εφαρμόζουν τις διατάξεις του άρθρου XIX της συμφωνίας του ΠΟΕ περί δημοσίων συμβάσεων τηρουμένων των αναλογιών, με την επιφύλαξη της άμεσης πραγματοποίησης των κοινοποιήσεων στο άλλο μέρος, η δε παραπομπή στην διευθέτηση διαφορών θεωρείται ότι αναφέρεται στο κεφάλαιο 13.
 Αρθρο 271
 Πρόσθετες ρυθμίσεις
 Τα μέρη εφαρμόζουν τόσο στις δημόσιες συμβάσεις που καλύπτονται από τα αντίστοιχα παραρτήματά τους στο προσάρτημα I της συμφωνίας του ΠΟΕ περί δημοσίων συμβάσεων όσο και σε εκείνες που καλύπτονται από το παράρτημα XI της παρούσας συμφωνίας, τις ακόλουθες πρόσθετες ρυθμίσεις:
 1. Τα μέρη διασφαλίζουν ότι όλες οι προκηρύξεις προγραμματισμένων δημοσίων συμβάσεων είναι άμεσα προσβάσιμες με ηλεκτρονικά μέσα χωρίς χρέωση μέσω ενιαίου σημείου πρόσβασης στο διαδίκτυο. Επιπλέον, οι προκηρύξεις μπορούν να δημοσιεύονται επίσης σε κατάλληλο έντυπο μέσο. Κάθε τέτοιο μέσο είναι ευρείας κυκλοφορίας και το κοινό έχει ευχερή πρόσβαση στις εν λόγω προκηρύξεις, τουλάχιστον έως την εκπνοή της


text:
χρονικής περιόδου που αναφέρεται στην προκήρυξη.
 2. Τα μέρη διασφαλίζουν ότι τα μέτρα που λαμβάνονται σχετικά με τις διαδικασίες προσφυγής που προσδιορίζονται στο άρθρο XVIII της συμφωνίας του ΠΟΕ περί δημοσίων συμβάσεων παρέχουν τις αναγκαίες εξουσίες ώστε:
 α)
 να λαμβάνονται, το συντομότερο δυνατόν και με τη διαδικασία ασφαλιστικών μέτρων, προσωρινά μέτρα για να επανορθωθεί η εικαζόμενη παράβαση ή να αποτραπεί η περαιτέρω ζημία των θιγομένων συμφερόντων, συμπεριλαμβανομένων μέτρων που αναστέλλουν ή επιτρέπουν την αναστολή της διαδικασίας ανάθεσης δημόσιας σύμβασης ή της εκτέλεσης οιασδήποτε απόφασης λαμβάνουν οι αναθέτουσες αρχές·
 β)
 να ακυρώνονται ή να διασφαλίζεται η ακύρωση των παράνομων αποφάσεων, και ιδίως να καταργούνται οι τεχνικές, οικονομικές και χρηματοοικονομικές προδιαγραφές που εισάγουν διακρίσεις και περιλαμβάνονται στα έγγραφα με τα οποία οι ενδιαφερόμενοι καλούνται να συμμετάσχουν στην προγραμματισμένη ή προβλεπόμενη διαδικασία δημόσιων συμβάσεων, στις συγγραφές υποχρεώσεων ή σε οποιοδήποτε άλλο έγγραφο σχετικό με τη διαδικασία ανάθεσης της σύμβασης· και
 γ)
 να επιδικάζεται αποζημίωση στα ζημιωθέντα από την παράβαση πρόσωπα.
 3. Σε περίπτωση προσφυγής κατά απόφασης ανάθεσης, έκαστο μέρος διασφαλίζει ότι η αναθέτουσα αρχή δεν μπορεί να συνάψει τη σύμβαση προτού το όργανο προσφυγής αποφασίσει την εφαρμογή προσωρινών μέτρων ή επί της προσφυγής. Η αναστολή δεν λήγει πριν από την εκπνοή της ανασταλτικής προθεσμίας που προβλέπεται στην παράγραφο 6.
 4. Τα μέρη διασφαλίζουν ότι οι αποφάσεις που λαμβάνουν τα αρμόδια για τις διαδικασίες προσφυγής όργανα μπορούν να εκτελούνται με αποτελεσματικό τρόπο.
 5. Τα μέλη ανεξάρτητων οργάνων προσφυγών δεν είναι εκπρόσωποι οποιασδήποτε αναθέτουσας αρχής.
 Όσον αφορά τα αρμόδια για τις διαδικασίες προσφυγής όργανα τα οποία δεν είναι δικαιοδοτικά όργανα, έκαστο μέρος διασφαλίζει ότι:
 α)
 παρέχουν πάντοτε έγγραφη αιτιολογία των αποφάσεών τους·
 β)
 κάθε προβαλλόμενο ως παράνομο μέτρο το οποίο λαμβάνεται από ανεξάρτητο όργανο προσφυγής ή κάθε προβαλλόμενη πλημμέλεια στην άσκηση των εξουσιών που του έχουν ανατεθεί μπορούν να αποτελέσουν αντικείμενο δικαστικού ελέγχου ή ελέγχου από άλλο ανεξάρτητο όργανο το οποίο είναι δικαστήριο και είναι ανεξάρτητο τόσο σε σχέση με την αναθέτουσα αρχή όσο και σε σχέση με το όργανο προσφυγής·
 γ)
 ο διορισμός και η λήξη της θητείας των μελών του ανεξαρτήτου αυτού οργάνου υπόκειται στους ίδιους όρους οι οποίοι εφαρμόζονται στους δικαστές όσον αφορά την αρμόδια για τον διορισμό τους αρχή, τη διάρκεια της θητείας τους, και την ανάκλησή τους·
 δ)
 τουλάχιστον ο πρόεδρος του ανεξαρτήτου οργάνου έχει τα ίδια νομικά και επαγγελματικά προσόντα με τους δικαστές· και
 ε)
 το ανεξάρτητο όργανο λαμβάνει τις αποφάσεις του μετά τη διεξαγωγή κατ’ αντιμωλίαν διαδικασίας, οι δε αποφάσεις είναι, με τα μέσα που καθορίζει έκαστο μέρος, νομικά δεσμευτικές.
 6. Η αναθέτουσα αρχή δεν δικαιούται να συνάψει σύμβαση κατόπιν απόφασης ανάθεσης σύμβασης η οποία εμπίπτει στο πεδίο εφαρμογής του παρόντος κεφαλαίου πριν από:
 α)
 την εκπνοή ανασταλτικής προθεσμίας διάρκειας τουλάχιστον 10 ημερολογιακών ημερών από την επομένη της ημερομηνίας κατά την οποία η απόφαση ανάθεσης της σύμβασης αποστέλλεται στους ενδιαφερόμενους προσφέροντες και υποψηφίους, εάν χρησιμοποιείται τηλεομοιοτυπία ή ηλεκτρονικό μέσο· ή
 β)
 την εκπνοή ανασταλτικής προθεσμίας διάρκειας είτε τουλάχιστον 15 ημερολογιακών ημερών από την επομένη της ημερομηνίας κατά την οποία η απόφαση ανάθεσης της σύμβασης αποστέλλεται στους ενδιαφερόμενους προσφέροντες


text:
και υποψηφίους είτε τουλάχιστον 10 ημερολογιακών ημερών από την επομένη της ημερομηνίας παραλαβής της απόφασης ανάθεσης της σύμβασης, εάν χρησιμοποιούνται άλλα μέσα κοινοποίησης.
 Εναλλακτικά, τα μέρη δύνανται να προβλέπουν ότι η ανασταλτική προθεσμία ξεκινά από τη δημοσίευση της απόφασης ανάθεσης σε ηλεκτρονικό μέσο χωρίς χρέωση, βάσει του άρθρου XVI.2 της συμφωνίας του ΠΟΕ περί δημοσίων συμβάσεων.
 Οι προσφέροντες θεωρούνται ενδιαφερόμενοι εφόσον δεν έχουν αποκλεισθεί ακόμη οριστικά. Ο αποκλεισμός θεωρείται οριστικός εφόσον έχει κοινοποιηθεί στους ενδιαφερόμενους προσφέροντες και έχει θεωρηθεί νόμιμος από ανεξάρτητο όργανο προσφυγής ή δεν μπορεί πλέον να ασκηθεί προσφυγή. Οι υποψήφιοι θεωρούνται ενδιαφερόμενοι εάν η αναθέτουσα αρχή δεν έχει παράσχει πληροφορίες στους ενδιαφερόμενους προσφέροντες σχετικά με την απόρριψη της αίτησής τους πριν από την κοινοποίηση της απόφασης ανάθεσης της σύμβασης.
 7. Τα μέρη δύνανται να προβλέπουν ότι η ανασταλτική προθεσμία που αναφέρεται στα στοιχεία α) και β) του πρώτου εδαφίου της παραγράφου 6 δεν ισχύει στις ακόλουθες περιπτώσεις:
 α)
 εάν ο μόνος ενδιαφερόμενος προσφέρων, κατά την έννοια του τρίτου εδαφίου της παραγράφου 6 είναι εκείνος στον οποίο ανατίθεται η σύμβαση και δεν υπάρχουν άλλοι ενδιαφερόμενοι υποψήφιοι·
 β)
 εάν πρόκειται για σύμβαση που συνάπτεται με βάση συμφωνία-πλαίσιο· και
 γ)
 εάν πρόκειται για ειδική σύμβαση βασισμένη σε δυναμικό σύστημα αγορών.
 8. Τα μέρη διασφαλίζουν ότι, εάν η αναθέτουσα αρχή ανέθεσε σύμβαση χωρίς προηγούμενη δημοσίευση ενώ αυτό δεν επιτρέπεται, η σύμβαση θεωρείται ανενεργή από όργανο προσφυγής ανεξάρτητο από την αναθέτουσα αρχή ή δικαστικό όργανο ή ότι ο ανενεργός χαρακτήρας είναι αποτέλεσμα απόφασης ενός τέτοιου οργάνου.
 Η νομοθεσία εκάστου μέρους καθορίζει τις συνέπειες σύμβασης η οποία θεωρείται ανενεργή προβλέποντας την αναδρομική ακύρωση όλων των συμβατικών υποχρεώσεων ή την ακύρωση των υποχρεώσεων που δεν έχουν ακόμη εκτελεστεί. Στη δεύτερη περίπτωση, τα μέρη προβλέπουν την εφαρμογή άλλων κυρώσεων.
 9. Τα μέρη δύνανται να προβλέπουν ότι το όργανο προσφυγής ή το δικαστικό όργανο δεν μπορεί να θεωρήσει σύμβαση ανενεργή, παρότι η σύμβαση ανατέθηκε παρανόμως, εάν το όργανο προσφυγής ή το δικαστικό όργανο διαπιστώσει, αφού εξετάσει όλες τις σχετικές πτυχές, ότι λόγοι υπέρτερου γενικού συμφέροντος επιβάλλουν τη διατήρηση των αποτελεσμάτων της σύμβασης. Στην περίπτωση αυτή, τα μέρη προβλέπουν εναλλακτικές κυρώσεις.
 10. Έκαστο μέρος διασφαλίζει ότι οι προμηθευτές του άλλου μέρους που έχουν εδραιωμένη εμπορική παρουσία στην επικράτειά του μέσω της ίδρυσης, της εξαγοράς ή της διατήρησης νομικού προσώπου τυγχάνουν εθνικής μεταχείρισης όσον αφορά οποιαδήποτε δημόσια σύμβαση του μέρους στην επικράτειά του. Η εν λόγω υποχρέωση ισχύει ανεξάρτητα από το αν η δημόσια σύμβαση καλύπτεται από τα παραρτήματα των μερών στο προσάρτημα I της συμφωνίας του ΠΟΕ περί δημοσίων συμβάσεων ή από το παράρτημα XI της παρούσας συμφωνίας.
 Ισχύουν οι γενικές εξαιρέσεις οι οποίες προβλέπονται στο άρθρο III της συμφωνίας του ΠΟΕ περί δημοσίων συμβάσεων.
 ΚΕΦΑΛΑΙΟ 9
 Εμπόριο και βιώσιμη ανάπτυξη
 Αρθρο 272
 Στόχοι και πεδίο εφαρμογής
 1. Τα μέρη επικαλούνται το Πρόγραμμα Δράσης 21 της Διάσκεψης των Ηνωμένων Εθνών του 1992 για το περιβάλλον και την ανάπτυξη, τη διακήρυξη της ΔΟΕ του 1998 για τις θεμελιώδεις αρχές και τα δικαιώματα στην εργασία, το σχέδιο εφαρμογής του Γιοχάνεσμπουργκ του 2002 για την αειφόρο ανάπτυξη, την υπουργική διακήρυξη


text:
του Οικονομικού και Κοινωνικού Συμβουλίου των Ηνωμένων Εθνών του 2006 με τίτλο «Δημιουργία ενός περιβάλλοντος σε εθνικό και διεθνές επίπεδο ευνοϊκού για τη δημιουργία πλήρους και παραγωγικής απασχόλησης και αξιοπρεπούς εργασίας για όλους, και οι επιπτώσεις του στην αειφόρο ανάπτυξη», τη διακήρυξη της ΔΟΕ του 2008 σχετικά με την κοινωνική δικαιοσύνη για μια έντιμη παγκοσμιοποίηση, το έγγραφο αποτελεσμάτων της Διάσκεψης των Ηνωμένων Εθνών του 2012 για τη βιώσιμη ανάπτυξη με τίτλο «Το μέλλον που θέλουμε» και το θεματολόγιο του Οργανισμού Ηνωμένων Εθνών για το 2030 με τίτλο «Να αλλάξουμε τον κόσμο μας: η Ατζέντα του 2030 για τη βιώσιμη ανάπτυξη», που εγκρίθηκε το 2015. Τα μέρη επιβεβαιώνουν εκ νέου τη δέσμευσή τους να προωθήσουν την ανάπτυξη του διεθνούς εμπορίου κατά τρόπο που θα συμβάλει στην επίτευξη του στόχου βιώσιμης ανάπτυξης, για την ευημερία των σημερινών και των μελλοντικών γενεών, καθώς και να μεριμνήσουν ώστε ο στόχος αυτός να ενσωματωθεί και να αντικατοπτρίζεται σε κάθε επίπεδο της εμπορικής σχέσης τους.
 2. Τα μέρη επιβεβαιώνουν εκ νέου τη δέσμευσή τους να επιδιώκουν τη βιώσιμη ανάπτυξη, της οποίας οι πυλώνες — οικονομική ανάπτυξη, κοινωνική ανάπτυξη και προστασία του περιβάλλοντος — είναι αλληλεξαρτώμενοι και αλληλοενισχυόμενοι. Τα μέρη υπογραμμίζουν τα οφέλη της εξέτασης εργασιακών και περιβαλλοντικών ζητημάτων που σχετίζονται με το εμπόριο, στο πλαίσιο μιας συνολικής προσέγγισης του εμπορίου και της βιώσιμης ανάπτυξης.
 3. Όταν ο όρος «εργασία» αναφέρεται στο παρόν κεφάλαιο, περιλαμβάνει τα ζητήματα που σχετίζονται με τους στρατηγικούς στόχους της ΔΟΕ, μέσω των οποίων εκφράζεται η ατζέντα για την αξιοπρεπή εργασία, όπως συμφωνήθηκε στη διακήρυξη της ΔΟΕ του 2008 σχετικά με την κοινωνική δικαιοσύνη για μια έντιμη παγκοσμιοποίηση.
 Αρθρο 273
 Δικαίωμα ρύθμισης και επίπεδα προστασίας
 Αναγνωρίζοντας το δικαίωμα εκάστου μέρους να καθορίζει τις πολιτικές και τις προτεραιότητές του για τη βιώσιμη ανάπτυξη, να καθορίζει τα δικά του επίπεδα εθνικής προστασίας του περιβάλλοντος και της εργασίας και να θεσπίζει ή να τροποποιεί ανάλογα την οικεία νομοθεσία και τις οικείες πολιτικές του, κατά τρόπο που συνάδει με την προσήλωσή του στα διεθνώς αναγνωρισμένα πρότυπα και στις συμφωνίες που αναφέρονται στα άρθρα 274 και 275, τα μέρη καταβάλλουν προσπάθειες για να διασφαλίζουν ότι η νομοθεσία και οι πολιτικές τους προβλέπουν και ενθαρρύνουν υψηλά επίπεδα προστασίας του περιβάλλοντος και της εργασίας και καταβάλλουν προσπάθειες για τη συνεχή βελτίωση της εν λόγω νομοθεσίας και των πολιτικών και των υποκείμενων επιπέδων προστασίας που παρέχουν.
 Αρθρο 274
 Διεθνή εργασιακά πρότυπα και συμφωνίες
 1. Τα μέρη αναγνωρίζουν την πλήρη και παραγωγική απασχόληση και την αξιοπρεπή εργασία για όλους ως βασικά στοιχεία για τη διαχείριση της παγκοσμιοποίησης και επιβεβαιώνουν εκ νέου τη δέσμευσή τους για την προώθηση της ανάπτυξης του διεθνούς εμπορίου κατά τρόπο που συμβάλλει στην πλήρη και παραγωγική απασχόληση και στην αξιοπρεπή εργασία για όλους. Στο πλαίσιο αυτό, τα μέρη δεσμεύονται να διενεργούν διαβουλεύσεις και να συνεργάζονται μεταξύ τους, κατά περίπτωση, σε εργασιακά ζητήματα αμοιβαίου ενδιαφέροντος που σχετίζονται με το εμπόριο.
 2. Σύμφωνα με τις υποχρεώσεις τους ως μελών της ΔΟΕ και σύμφωνα με τη διακήρυξη της ΔΟΕ σχετικά με τις θεμελιώδεις αρχές και τα δικαιώματα εργασίας και τη συνέχειά


text:
της του 1998, τα μέρη δεσμεύονται να τηρούν, να προάγουν και να υλοποιούν στη νομοθεσία και στις πρακτικές τους και στο σύνολο της επικράτειάς τους τα διεθνώς αναγνωρισμένα βασικά εργασιακά πρότυπα, όπως ενσωματώνονται στις θεμελιώδεις συμβάσεις της ΔΟΕ και στα πρωτόκολλα των εν λόγω συμβάσεων, και ιδίως:
 α)
 την ελευθερία του συνεταιρίζεσθαι και την αποτελεσματική αναγνώριση του δικαιώματος της συλλογικής διαπραγμάτευσης·
 β)
 την εξάλειψη κάθε μορφής αναγκαστικής ή υποχρεωτικής εργασίας·
 γ)
 την ουσιαστική κατάργηση της παιδικής εργασίας· και
 δ)
 την εξάλειψη των διακρίσεων όσον αφορά την απασχόληση και την εργασία.
 3. Τα μέρη επιβεβαιώνουν εκ νέου τη δέσμευσή τους να εφαρμόζουν αποτελεσματικά στη νομοθεσία και στις πρακτικές τους τις θεμελιώδεις συμβάσεις, τις συμβάσεις προτεραιότητας και τις λοιπές συμβάσεις της ΔΟΕ, καθώς και τα πρωτόκολλα των εν λόγω συμβάσεων, που έχουν κυρωθεί από τα κράτη μέλη και τη Δημοκρατία της Αρμενίας, αντίστοιχα.
 4. Τα μέρη εξετάζουν επίσης την κύρωση των λοιπών συμβάσεων προτεραιότητας και άλλων συμβάσεων της ΔΟΕ που είναι ταξινομημένες από τη ΔΟΕ ως επικαιροποιημένες. Στο πλαίσιο αυτό, τα μέρη ανταλλάσσουν τακτικά πληροφορίες σχετικά με την αντίστοιχη κατάσταση και τις εξελίξεις της διαδικασίας κύρωσης.
 5. Τα μέρη αναγνωρίζουν ότι η παραβίαση θεμελιωδών αρχών και δικαιωμάτων εργασίας δεν μπορεί να προβάλλεται ή να χρησιμοποιείται άλλως ως θεμιτό ανταγωνιστικό πλεονέκτημα και ότι τα εργασιακά πρότυπα δεν πρέπει να χρησιμοποιούνται για σκοπούς εμπορικού προστατευτισμού.
 Αρθρο 275
 Διεθνής περιβαλλοντική διακυβέρνηση και συμφωνίες
 1. Τα μέρη αναγνωρίζουν την αξία της διεθνούς περιβαλλοντικής διακυβέρνησης και των διεθνών συμφωνιών που αποτελούν την απάντηση της διεθνούς κοινότητας σε παγκόσμια ή περιφερειακά περιβαλλοντικά προβλήματα, και τονίζουν την ανάγκη αναβάθμισης της αλληλοϋποστήριξης του εμπορίου και του περιβάλλοντος. Στο πλαίσιο αυτό, τα μέρη δεσμεύονται να διενεργούν διαβουλεύσεις και να συνεργάζονται, κατά περίπτωση, όσον αφορά τις διαπραγματεύσεις για περιβαλλοντικά ζητήματα που σχετίζονται με το εμπόριο και άλλα περιβαλλοντικά θέματα αμοιβαίου ενδιαφέροντος που σχετίζονται με το εμπόριο.
 2. Τα μέρη επιβεβαιώνουν εκ νέου τη δέσμευσή τους να εφαρμόζουν αποτελεσματικά στη νομοθεσία και στις πρακτικές τους τις πολυμερείς περιβαλλοντικές συμφωνίες στις οποίες είναι συμβαλλόμενα μέρη.
 3. Τα μέρη ανταλλάσσουν τακτικά πληροφορίες σχετικά με την αντίστοιχη κατάστασή τους και τις εξελίξεις όσον αφορά την επικύρωση πολυμερών περιβαλλοντικών συμφωνιών ή τροποποιήσεων των εν λόγω συμφωνιών.
 4. Τα μέρη επιβεβαιώνουν εκ νέου τη δέσμευσή τους να εφαρμόζουν και να επιτύχουν τους στόχους της σύμβασης-πλαισίου των Ηνωμένων Εθνών του 1992 για την κλιματική αλλαγή (UNFCCC), το πρωτόκολλο του Κιότο του 1998 και τη Συμφωνία του Παρισιού του 2015. Δεσμεύονται να εργάζονται από κοινού για την ενίσχυση του πολυμερούς, βασισμένου σε κανόνες καθεστώτος στο πλαίσιο της UNFCCC και να συνεργάζονται για την περαιτέρω ανάπτυξη και εφαρμογή του διεθνούς πλαισίου για την κλιματική αλλαγή στο πλαίσιο της UNFCCC και των συμφωνιών και των αποφάσεων που σχετίζονται με αυτήν.
 5. Καμία διάταξη της παρούσας συμφωνίας δεν εμποδίζει τα μέρη να θεσπίζουν ή να διατηρούν μέτρα για την εφαρμογή των πολυμερών περιβαλλοντικών συμφωνιών στις οποίες είναι συμβαλλόμενα μέρη, υπό τον όρο ότι τα εν λόγω μέτρα δεν εφαρμόζονται κατά τρόπο που θα συνιστούσε αυθαίρετη ή αδικαιολόγητη διακριτική μεταχείριση μεταξύ των μερών ή